Emakumezkoen kirolaren presentzia eta tratamendua Euskal Herriko pren…\nEmakumezkoen kirolaren presentzia eta tratamendua Euskal Herriko prentsa orokorrean eta kirol arloko egunkarietan\nTratamenduaren arduradunen eta erag... by Irekia 48 views\nPrensa digital by mariajesusmusica 2743437 views\nHerramientas 2.0 para todos los púb... by mariajesusmusica 2238937 views\nEl Blog, punto de encuentro lector by mariajesusmusica 2697738 views\nClase música20 by mariajesusmusica 2910111 views\nAprendizaje musical TIC by mariajesusmusica 2970891 views\n1. 1 Emakumezkoen kirolaren presentzia eta tratamendua Euskal Herriko prentsa orokorrean eta kirol arloko egunkarietan 2013–2014 denboraldia Gazteria eta Kirol Zuzendaritza Dirección de Juventud y Deportes\n2. 2 Emakumeen kirola: presentzia eta trataera orotariko euskal prentsan eta kirol egunkarietan 2013–2014 denboraldia Eusko Jaurlaritzako Gazteria eta Kirol Zuzendaritza Egileak:\n3. 1 Fitxa eta metodologia Xedea: Emakumezkoen kirolak hedabide idatzietan duen tratamendu informatiboaren azterketa kuantitatibo eta kualitatiboa egitea. Egilea: ASPIC-Comunicación, Eusko Jaurlaritzako Gazteria eta Kirol Zuzendaritzarentzat. Aldia: Elkarren segidako 7 egun, denboraldiko lau aldi desberdinetan • 2013ko irailaren 10etik 16ra • 2013ko abenduaren 10etik 16ra • 2014ko martxoaren 11tik 17ra • 2014ko ekainaren 10etik 16ra Aztertutako egunkariak: 10 egunkari guztira. Horietako 8 informazio orokorrekoak eta bi kirol arlokoak (Mundo Deportivo, euskal eremukoa, eta Marca, Espainian hedapen zabalena duen egunkaria). Jarraian, aztertutako egunkariak ageri dira, ordena alfabetikoan: • Berria • Deia • Diario de Noticias de Álava • Diario Vasco • El Correo Álava • El Correo Bizkaia • Gara • Mundo Deportivo • Noticias de Gipuzkoa • Marca Azterketa honetan, ondorengo parametroen arabera baloratu da emakumezkoen kirolari buruzko berri bakoitza: • Berria eman duen hedabide • Egunkariko orri zenbakia • Orri bakoitia edo bikoitia • Berri garrantzitsuena, laburra(4) , orri osokoa(1) • Izenburuan emakume kirolariak agertzen dira edo ez(2) • Berriak argazkia du, ez du, edo argazkian ez da emakumerik ageri • Argazkiaren tipologia: agerraldi publikoa, entrenamendua, txapelketa • Informazio-esparrua: Euskal Herrikoa, Espainiakoa, nazioartekoa(3) (1) Egunkariek beraiek erabiltzen dituzten parametro objektiboak erabili dira informazioaren garrantzia baloratzeko, berriaren neurria, orriko posizioa, orri\n4. 2 bakoiti edo bikoitian agertzen den, informazioarekin batera argazkia dagoen eta abar. (2) Batzuetan, izenburua ekibokoa da, eta argazkiek, azpitituluek, aurre-tituluek eta abarrek ematen digute emakumezkoen kirolaz ari den edo ez jakiteko informazioa. Tarteka, eta nahiz eta printzipioz emakumezko inongo kirolari edo emakumezkoen kluben izenik ez agertu, berriaren testuinguruak (azpititulua, argazkia eta abar) eskaintzen du informazio guztia, eta emakumezkoen kirolari buruzko informazio gisa posizionatzen du izenburua. Kontrakoa ere gertatzen da: nahiz eta izenburuak, printzipioz, informazioa emakumezkoen kirolari buruzkoa dela eman, emakumezkoen zein gizonezkoen kategoriak dituen txapelketa bati buruzkoa, adibidez, testua irakurri ondoren gizonezkoen txapelketaz bakarrik ari dela ondorioztatzen da. (3) Esparrua: Euskal Herrikoa, Espainiakoa edo nazioartekoa, hedabideak bere argitalpenerako erabilitako irizpidearen arabera zehaztu da. Alde horretatik, berri bat Euskal Herriko esparrukoa izan daiteke, nahiz eta txapelduna atleta kenar bat izan, adibidez, txapelketa Euskal Herrian izan delako zabaldu delako berria. Bestalde, hainbat esparrutakotzat ere har daiteke berri bat, hedabidearen lurralde-estalduraren arabera: hala, Lara Arruabarrena Konfederazio Kopako taldean sartu izanari buruzko informazioa Euskal Herriko esparrukoa izango da El Diario Vasco egunkarian argitaratzen bada, eta Espainiako esparrukoa, berriz, Marcan argitaratzen bada. (4) Laburrak: Azterketak laburtzat jotzen ditu egunkariaren zintak berak halakotzat zehazten dituenak edo orrian neurri edo leku hauek dituztenak: 1 moduluko zabalera x 1 moduluko altuera, 1x2, 2x1 edo 2x2.\n5. 3 DATUAK Txapelketa-denboraldi oso batean, hedabide idatzietan, emakumezkoen kirolari buruzko berriei emandako tratamenduaren azterketaren emaitza da ikerketa hau. Horretarako, txandakako lau astetan 10 egunkaritan -10 orokorrak eta 2 kirol arlokoak- argitaratutako kirol informazioen azterketa xehea egin da. Adierazi bezala, 2013-2014 denboraldiko lau astetan egin da azterketa, ondorengo egun hauetan, zehazki: • 2013ko irailaren 10etik 16ra, kirol modalitate gehienen aurre- denboraldiarekin edo denboraldi- hasierarekin bat etorriz. • 2013ko irailaren 10etik 16ra, liga eta txapelketa gehienak bete- betean zeuden aldian. • 2014ko martxoaren 11tik 17ra, ligak eta txapelketak oso aurreratuta zeudenean. Beste hainbat txapelketa ere izan ziren garai horretan, Neguko Paralinpiar Jokoak edo eskubaloiko edo belar hockeyko errege eta erregina kopak, besteak beste. • 2014ko ekainaren 10etik 16ra, ligak eta txapelketak amaituta edo amaitzear zeudenean. Aldi horretan, bete-betean zegoen futbol selekzioen Brasilgo Mundu Txapelketa. Aztertutako aldian, kirol arloko 15.655 berri argitaratu ziren. Horietatik 339k ez diote egiten erreferentzia ez emakumezkoen kirolari, ez gizonezkoari, gai generikoei baizik: natur parkeetako ekintzei, mendi-igoerei, igeriketako zeharkaldiei, 2022ko neguko olinpiar jokoetarako finalista diren hiriei eta abar; beraz, informazio horiek ez dira kontuan hartu. Horiek horrela, 15.316 berritara murriztu da gizonezkoen zein emakumezkoen kirolari buruzko edozein esparrutako berrien kopurua. “15.316 berrietatik %5 bakarrik dira esklusiboki emakumezkoen kirolari buruzkoak; %85 esklusiboki gizonezkoenak dira”\n6. 4 Kopuru hori, 15.316, erabili da txosten honetako azterketa eta alderaketak egiteko, eta %100 parametroa adierazten du. Berri horietatik guztietatik 1.280k emakumezko kirolariak edo horien taldeak edo ligak izendatu edo aipatzen dituzte, edo horiei buruz dihardute uneren batean; berri guztien %8,35 da hori. Gainerakoak, 14.006, gizonezkoen kirolari buruzkoak dira esklusiboki (%91,44). Datu horri kontrajarrita, 760 berri bakarrik dira emakumezkoen kirolari buruzkoak esklusiboki (%4,96). Nolanahi ere, kontuan hartu behar da emakumezkoen kirolari buruzko erreferentzia (1.280), kualitatiboki, izenburu batean, paragrafo nabarmendu batean edo informazioaren azken lerroan egon daitekeela. Edo informazio nabarmendua izan daitekeela orriaren barruan, edo informazio-modulu bateko labur bat. Gerta daiteke, halaber, emakumezko kirolarien erreferentzia edo aipamenik ez egotea, baina horiek argazkian edo sailkapen-taula batean agertzea. %85 %2 %5 %8 Argitaratutako berriak Gizonezk. k. Inf. Neutroa Emakumezk. k. %95 %5 Soilik gizonenak Soilik emakumeenak Gizonenak Emakum.\n8. 6 AZALAK Ia jende guztiak dakien bezala, inprimatutako hedabideen azala da berri nagusien, garrantzitsuenen edo irakurleentzako interesgarrienen erakusleihoa. Aztertutako aldian, emakumezko kirolariak aipatzen dituzten 26 berri agertu dira egunkarien azaletan.\n9. 7 Azaletan agertutako emakumezkoen kirolari buruzko erreferentzia hori dagokion testuinguruan jartzeko, lehenengo orriak kirolari buruzko berriak emateko erabiltzearen inguruko gogoeta egin behar da berriro. Gaia pixka bat argitzeko, aste berean eta leku berean gizonezkoen kirolari eskainitako berrien kopurua eta neurria ere kontabilizatu da. Hedabide espezializatuetan, Mundo Deportivo eta Marca egunkarietan, azaleko zein barruko informazio guztia kirolaren ingurukoa da, noski. Oro har, 4-7 berrik dute lekua horietan. Azterketa honen xede den aldian, 335 berri agertu dira guztira azalean (erdiak baino gehiago futbolari buruzkoak). Zazpi berrik bakarrik (%2) egiten diete erreferentzia emakumezko kirolariei. Beste 8 egunkarietan, kirolaren inguruko 297 berri agertu dira azalean. Futbola izan da horietan protagonista nagusi. Horietatik 19 (%6,3) izan dira emakumezkoen kirolari buruzkoak. Hamar egunkarien azaletan agertu diren berri guztiak batzen baditugu, 632 berri ditugu guztira; horietatik %4,11 izan dira emakumezkoen kirolari buruzkoak, izenburua azalean zutenak (26); %95,89k, berriz, ez dute emakumezkoen kirola izendatzen edo aipatzen.\n10. 8 TITULUA DUTEN BERRIAK Gure ustez, emakumezkoen kirolari buruzko informazioa benetan eman eta, hortaz, bisibilizatu nahi duten berriak tituluan aipatzen dutenak dira, eta ez gizonezkoen kirolari buruzko informazioaren osagarri edo eranskin gisa. Premisa horrekin, emakumezkoen kirola nolabait aipatzen duten 1.280 berrietatik 941ek, hau da %73,5ek, berriaren goiburuan egiten diote erreferentzia. Horien %26,5ek, aldiz, ez dute izenburuan erakusten berriak emakumezkoen kirolari buruzko informazioa duela. Ondorioa: gizonezkoen zein emakumezkoen kirola aipatzen duten aztertutako 15.316 berrietatik 941ek azken hori aipatzen dute izenburuan. Berri horiek berri guztien %6,14 dira. Nolanahi ere, horrek ez du esan nahi tituluek emakumezkoen kirolari egiten diotenik erreferentzia esklusiboki. Izan ere, ez da batere ezohikoa gizonezko kirolariekin edo gizonezkoen kirolarekin batera agertzea. Bederatziehun eta berrogeita bat berri horiek ez dira berdinak, noski, ezaugarri nabarmen desberdinak dituzte. Hala, gehienak -%40,4 (381)- laburrak dira, eta %16,2 (153), dagokien orriko berri garrantzitsuenak. Gainera, 34 berri orri osokoak dira, %3,6. Hogeik orri bikoitza dute eta batek, hirukoitza. “Emakumeei buruzko berrien %40 laburrak dira”\n11. 9 MODALITATEAK Aztertutako berriek, emakumeen kirolari buruzkoek, 42 modalitate bildu dituzte guztira. Alde handiarekin, eskubaloia da arreta handiena duena, eta horren ondoren eta distantzia dezentera, futbola eta atletismoa. Pixka bat atzerago, tenisa, saskibaloia, igeriketa, txirrindularitza eta neguko kirolak daude. Gainerako modalitateek 50 erreferentzia baino gutxiago dituzte: hockeya (49); boleibola (29); piraguismoa eta triatloia (24); bela (22); mendia (19); arrauna eta patinajea (18); gimnasia (16); golfa (14); euskal pilota (12); padela eta surfa (11); errugbia (10). Hamar aipamenetik beherakoak: herri kirolak, taekwondoa eta automobilismoa (8); mahai-tenisa (7); motoziklismoa (6); badmintona eta xakea (5); slacklinea, karatea eta areto-futbola (4); judoa, ehiza eta borroka, eta sanboa (3); halterofilia eta esgrima (2); eta petanka, hipika, boxeoa, beisbola eta softbola, eta futbol amerikarra (1). “Eskubaloia da hedabideen arreta handiena duen emakumezko modalitatea” 61 72 75 86 87 150 152 225 0 50 100 150 200 250 Neguko k. Txirrindularitza Igeriketa Saskibaloia Tenisa Atletismoa Futbola Eskubaloia Modalitateak (berri kopuruaren arabera)\n12. 10 %59 %27 %14 Lurralde esparrua (Marca kenduta) Euskadi Espainia Nazioartea %50 %35 %15 Lurralde esparrua Euskadi Espainia Nazioartea LURRALDETASUNA Lurraldetasunari dagokionez, aztertutako 1.280 berrietatik 636 (%50) euskal esparrukoak dira, 453 (%35) espainiar esparrukoak eta 191 (%15) nazioartekoak. Marca alde batera utzi eta Euskadiko egunkariak hartzen baditugu, berri guztietatik (1.069) 629k eskaintzen dute euskal esparruko kirolari, talde, proba edo kategorien informazioa; 293 Espainiakoak dira eta 147, nazioartekoak. EAEri buruzko berrien ehunekoa %59ra igotzen da eta Espainiako berriena, berriz, %27ra jaisten; nazioarteko berriak %14 dira.\n13. 11 ARGAZKIAK Berri bati egunkari baten orri batean eman nahi zaion garrantzia zehazten duen beste alderdietako bat informazioa ilustratzen duten argazkiak dira. Aztertutako 1.280 berrietatik 602k bakarrik dute irudia erantsita, eta 386 iruditan bakarrik, hau da, %30,1ean, ageri dira emakumeak. Horrek esan nahi du emakumezkoen kirolari buruzko informazioa ematen duten 3 berritatik batek bakarrik duela hizpide duten emakumezko kirolariaren irudia. Hirurehun eta laurogei eta sei horietatik %63 (245) txapelketa edo entrenamenduetakoak dira; 80, agerraldi publikoetakoak (elkarrizketak, prentsaurrekoak, erreportajeak@); 56k garaipenekin dute zerikusia eta garaikurrarekin egindako posatuak dira; 4 posatuak dira eta 1 paisaia bat da. %63 %21 %15 %1 Argazkiak Txapelketa Agerraldia Garaikurrarekin Bestelakoak\n14. 12 KASUAK - ADIBIDEAK\n15. 13 1. KASUA – ABIZENIK EZ Klasiko bat da emakumezko kirolariei abizenak kentzea eta izena bakarrik uztea; ez dio kirol arloari bakarrik eragiten, gainera. Irailaren 12an, Serena Williamsek AEBetako Openean lortutako garaipena jasotzen zuten hamar titulu aurkitu genituen. Bitan bakarrik ageri da abizena; beste 8etan, izenarekin bakarrik aipatzen dute. Abizena lanbide esparruan erabiltzen da gehienetan, eta izena, berriz, zirkulu txikiagoetan, familia artekoetan normalean. Pertsona bati abizena kentzea meritu profesionala kentzea da, gure ustez.\n16. 14 2. KASUA – FAMILIA Familia behin eta berriz aipatzen da emakumezko kirolarien inguruko berrietan. Gizonezkoek, bizitza profesionala; emakumeek, familia artekoa. Bi korrikalariren (emakume bat eta gizon bat) orri bikoitzeko erreportajea, euren bizimoduari eta lehiatzeko moduari buruzkoa. Biek leku eta argazki-kopurua berdina dute, baina tratamendua ez da berdina. Gizonaren kasuan, alderdi profesionala markatzen da; emakumearenean, pertsonala eta familiarra.\n18. 16 3. KASUA – ESTEREOTIPOAK: APAINTASUNA, FEMINITATEA, FISIKOAREN INGURUKO AIPAMENAK, PATERNALISMOA Oso ezaguna ez den emakumezkoen kirol baten erreportajea: roller derbyarena. Luzera bikaina, baina erreportajearen kutsua eta komentario batzuk, oso desegokiak. "Emakume hauek erakusten duten gogortasunagatik, neska zakarrak, oldarkorrak@ direla pentsa liteke”. Ukipen kirola egin arren feminitatea ez dela galtzen justifikatu edo azaldu behar dela dirudi.\n20. 18 Kirol-orrietatik kanpo, gimnasia erritmikoko Espainiako txapeldun den neska bati buruzko erreportajea. Topiko guztiak: begietako dirdira, ezpainetako irribarrea.\n21. 19 Marta Mangueri elkarrizketa, Espainiako eskubaloi selekzioko golegile nagusiari. Elkarrizketa guztiz profesionala da amaieraraino. Ezustekoa azkeneko esaldian ematen du kazetariak “Ez esan jateko modukoa ez denik@”. Ulertezina eta guztiz saihesgarria. Kasurik onenean, protagonista ume bihurtzea bakarrik lortzen du komentarioak.\n22. 20 Emakumezkoen Irango futbol selekzioaren Munduko Txapelketako debutari buruzko berria. Emakume horien ausardia azpimarratzen da, horien gizartea hain matxista izaki. Baina amaieran, topikoaz barre egiten du hedabideak: "edo femeninoak dira, eder sentitzea gustatzen zaie, pintatu ere egiten dira partiduetarako".\n23. 21 4. KASUA –EMAKUMEZKOEN GARAIPENEK, BALORAZIO TXIKIAGOA Egunkariak notak ematen dizkie (0tik 3ra) nabarmendu diren lau pertsonari, garrantziaren ordenaren arabera. Williamsi puntu bat ematen diote hamazazpigarren slama irabazi ondoren. Muniaini, puntuaziorik gorena, 21 urtetik beherakoen selekzioarekin Albaniari 2 gol sartzeagatik. Begi bistakoa da gizonezkoen futbolaren tirania.\n24. 22 Igerileku motzeko Europako Txapelketa. Belmonte eta Efimova, torneoko kirolari onena bihurtzeko lehian. Titulua: “Erregina bat Morozov erregearentzat”. Oso izenburu desegokia; meritua kentzen die emakumezko kirolarien garaipenei eta Europako Txapelketan egindako lanari.\n25. 23 5. KASUA – EMAKUMEZKOEN INFORMAZIOA, LABURRETAN Laburretan eskaintzen da emakumezko kirolarien informazio gehiena.\n26. 24 6. KASUA– EMAKUMEAREN GORPUTZAREN ERABILERA MERKANTILISTA Ez du inporta kirolaria den edo ez. Danielle Favattori buruzko berria, argazki eta guzti; bikinian ageri da eta Romarioren alabak sare sozialetan jarraitzaile andana duela dio. Eta?\n27. 25 Hedabide batzuetan, ez da ezohikoa kirol informazioarekin batera biluzik edo oso arropa gutxirekin dauden emakumeen argazkiak (posatuak hobe esan) aurkitzea. Modeloak eta kirolarien bikotekideak izaten dira, futbolarienak batik bat. Munduko Txapelketan, zaletu ‘ikusgarri’en argazki ugari argitaratu dira, bai eta beheko berriaren parekoak ere; bertan, Argentinako selekzioko jokalari baten neskalaguna ageri da, barruko jantzitan.\n28. 26 7. KASUA – EMAKUMEZKOEN INFORMAZIOA, ZAILA AURKITZEN Kasu honetan, berriaren testuan ez da emakumezkoen kirolari buruzko informaziorik ageri. Egia esan, ez dago emakumezkoen kirolari buruzko informaziorik. Emakumezko kirolari baten erreferentzia, besterik ez, kirolariek historian zehar lortutako dominei buruzko koadro txiki batean.\n31. 29 8. KASUA – IPUINETAKO LEXIKOA\n32. 30 9. KASUA – EMAKUMEZKOEN INFORMAZIOA, GIZONEZKOENAREN OSAGARRI Ez da ezohikoa kirol modalitate bereko txapelketa maskulino eta femeninoak egun beretan izatea. Tenisean ohikoa da (txapelketa bera izaten da) eta kasu honetan, ziklismoan. Bi torneo desberdin dira, baina emakumezkoen informazioa gizonezkoenaren osagarri bihurtzen da, hori baita nagusi orrian.\n33. 31 10. KASUA – KIROL INFORMAZIOA EDO INTERES SOZIALEKOA Ematen du batzuetan emakumezkoen txapelketen inguruko berriek ez dutela garrantzi nahikorik kirol-orrietan lekua emateko, eta ‘giza interesa’ eduki behar dutela, alegia, orain arte gertakari zirenak izan behar dutela. Berri honen protagonista Sochiko Paralinpiar Jokoetako eskiatzaile bat da. Interes informatiboaren ardatza ez da txapelketa, ordea. Kiroletik harago, Tatianaren bizitzaren historia dakarkigu; sei urte zituenean adoptatu zuten, eta ama biologikoa ezagutzeko baliatu zituen jokoak.\n34. 32 11. KASUA – EMAKUMEZKO KIROLARIA, HALAKOREN BIKOTEKIDE ETA TXANTXEN JOMUGA Berriaren ardatza ez da emakumezkoen kirola; egia esan, gizonezkoen zirkuituaz eta ATPKo tenislarien rankingaz dihardu. Denboraldiko sorpresetako bat Grigor Dimitrov izan da. Emakumezko kirolariaren erreferentziak, munduko jokalari onenetako bat den Maria Sharapovarenak, zehazki, tenislari batek Indian Wellseko torneoko prentsa-aretoan Dimitrovi tenislari errusiarrarekin zuen harremanari buruz egindako broma batekin du zerikusia: - Zein da zure Sugarpova gozoki gustukoena? - Pinpirin eta azido artekoa.\n35. 33 ONDORIOAK\n36. 34 KUANTITATIBOAK: • Kirolaren inguruko 15.655 berri aztertu dira guztira, eta 339 baztertu dira, informazio generikoa zutelako, gizonezkoen zein emakumezkoen kirolarekin zerikusirik ez zuena; izan ere, mendi-ibilbideei, txapelketa jakin batzuetarako egoitza izateko hautagai ziren hiriei eta abarri buruzkoak ziren. Horiek kenduta, 15.316 izan dira gizonezkoen, emakumezkoen edo bien kirolari erreferentzia egin dioten berriak. Kopuru hori -15.316- erabili da, erreferente moduan, txosten honetako azterketa eta konparazioak egiteko, eta %100 parametroa adierazten du. • 15.316 berrietatik 14.006, %91,4, gizonezkoen kirolari buruzkoak dira; emakumezkoen kirolari buruzkoak, aldiz, 760 bakarrik (%4,96). • 1.281 berrik izendatu edo aipatzen dituzte uneren batean edo beste emakumezko kirolariak edo horien taldeak edo ligak; berri guztien %8,35 da hori. Erreferentzia horiek titulu batean, paragrafo nabarmendu batean edo informazioaren azken lerroan aurki daitezke, baina. • Emakumezkoen kirolaren berri ematen duten berrien ehunekoa nahiko egonkor mantendu da azterketaren xede izan diren asteetan, lehenengoan izan ezik, irailekoan, ehunekoak apenas gainditzen baitzuen %5,5a; gainerako asteetan, berriz, %8 eta %10,5 artean egon da. Kontuan eduki behar da hilabete horretan apenas zegoela txapelketarik abian, eta gainerako asteetan, emakumezkoen hainbat txapelketa eta torneo garrantzitsu ari zirela jokatzen, Munduko Eskubaloi Txapelketa, Europako Igeriketa Txapelketa, hockeyko, eskubaloiko eta futboleko Erreginaren Kopako finalak eta abar. • Lurraldetasuna faktore garrantzitsua da berri bat argitaratzeko orduan. Aztertutako 1.280 berrietatik 636 (%50) euskal esparrukoak dira; 453 (%35), Espainiakoak eta 191 (%15) nazioartekoak. Marca alde batera utzi eta euskal esparruko 9 hedabideetan zentratzen bagara, aldatu egiten dira ehunekoak: EAEri buruzko berrien ehunekoa %59ra igotzen da, eta Espainiakoena %27ra jaisten; nazioarteko berrien ehunekoa %14koa da. • Emakumezkoen kirolari buruzko 3 berritatik 1ek bakarrik eskaintzen du mintzagai duten emakumezko kirolariaren irudia. • Argazkien %63 (245) txapelketa edo entrenamenduenak dira; 80, agerraldi publikoenak (elkarrizketak, prentsaurrekoak, erreportajeak@); 56k garaipenekin dute zerikusia eta garaikurrarekin ateratako posatuak dira; 4, posatuak eta bat, paisaia bat.\n37. 35 • Benetan emakumezkoen kirolari buruzko eman nahi duten berriak eta, beraz, hori bisibilizatu nahi dutenak, tituluan aipatzen dutenak dira. Emakumezkoen kirolari nolabait erreferentzia egiten dioten 1.280 berrietatik 941ek berriaren goiburuan aipatzen dute. Ehuneko 26,5ek, berriz, ez dute tituluan bisibilizatzen berriak emakumezkoen kirolari buruzko informazioa duela. Bederatziehun eta berrogeita bat berri horiek berri guztien (15.316) %6,14 dira. Nolanahi ere, horrek ez du esan nahi tituluek emakumezkoen kirolari bakarrik egiten diotenik erreferentzia. (Adierazi bezala, esklusiboki emakumezkoei buruzkoak diren berriak %4,96 dira). • Tituluan emakumezkoen kirolari buruzko informazioa duten 941 berrien erdiak ia berri laburrak dira (%40,4). • Emakumeak protagonista dituzten 42 kirol modalitate kontatu dira guztira. Eskubaloiak izan ditu erreferentzia gehien (225); horren ondoren eta distantzia dezentera, futbolak (152) eta atletismoak (150). • Aztertutako aldian egunkarien azalean agertutako 632 berrietatik 26 izan dira emakumeei buruzkoak, %4,11 alegia. • Egunkariek jarrera desberdina duten arren emakumezkoen kirolari buruzko informazioaren inguruan, goiburu bakar batek ere ez du gainditzen %15eko muga. Bi egunkari %12 eta %13 artean daude; lau, %5 eta %10 artean, eta beste lau, %3 eta %4 artean. Eta informazio gehiena laburretan ematen da.\n38. 36 KUALITATIBOAK: • INFORMAZIO KOIUNTURALA Emakumezkoen kirolari buruzko berri gehienak arrakasta batzuen ondorio dira, kopako final batera, Europako txapelketa batera, munduko txapelketa batera iritsi edo hori jokatzearena, adibidez. Berri puntualak izaten dira, alegia, inolako jarraitutasunik ez dutenak. Gizonezkoen kirol informazioak, aldiz, taldeen jarraipena egiteko kazetaritza-planifikazio bati erantzuten dio, aurrez zehatutako lan-dinamika bati; hau da, gizonezko kirolarien eta horien taldeen informazio etengabe eta konstantea eskaintzeko borondatea dago, eta astelehenetik igandera eskaintzen da. Badira kirol sailean bertan atal finkoa duten taldeak (egia da ia kirol bakar batez ari garela: futbolaz). Eta egunkari askok egunero dute gordeta haientzako tarte bat. Horregatik, informazio aldetik interes diskutigarria duten berriak ikusten ditugu askotan orri horietan. Astean zehar, taldeen prestaketaz eta entrenamenduez hitz egiten da, eta astea partiduarekin amaitzen da. Jarraipen handiagoa egiteko modua ematen du eta jokalari bakoitzari buruzko berriak ere ematen dira, animo aldetik eta fisikoki nola dauden eta abar. Euren burua babesteko, jendeari interesatzen zaion informazioa ematen dutela diote hedabideek, eta hala izango da askotan, seguru; baina jakin nahiko genuke askotan ez ote diren hedabideak beraiek interesa eta beharra sortzen dutenak, halakorik egon baino lehen. Eta irakurleak ematen diotena kontsumitzen du, ez dagoelako ordezko informaziorik. Zirkulu itxia da, hausten zaila. Egia da egunkari guztiek ez dutela berdin jokatzen, eta ez litzateke bidezkoa denak abiapuntu berean jartzea, baina kasurik onenean ere, emakumezkoen kirolari buruzko informazioa ez da kirolari eskainitako lekuaren %13ra iristen, eta informazio horretatik gehiena formatu laburrean ematen da. Zer gertatzen da? Ez dago emakumezkoen kirolik? Pentsa genezake badagoela, baina ez dela kalitatekoa. Eta hori guztiz okerra da. Espainiako kirolaren arrakasta handienak emakumeen lortu dituzte, eta Euskadira mugatuz gero eta datuak eskuan ditugula, emakumezko kirolariak gehiago dira. Horiek horrela, azken olinpiar jokoetan (Londres 2012) 15 gizonek eta 10 emakumek osatutako Euskadiko espedizioak lortutako bost dominak emakumezkoek lortu zituzten.\n39. 37 • TITULUEN GARRANTZIA Kontuan eduki behar da egunkarien irakurleok/irakurleak titulu-jaleak garela/direla hein handi batean. Horregatik, inozoa da berri baten azken paragrafoan erreferentziaren bat agertzen delako emakumezkoen kirolaz ari garela pentsatzea. Aurrerapen bat izan daiteke, baina gure ustez, horrelako berriak ezin dira emakumezkoen kirolari buruzko benetako berritzat hartu. • GENEROAREN IKUSPEGIA HIZKUNTZAN Emakumezko kirolarien ikusezintasuna berez handia izanda ere, hizkuntzak genero ikuspegirik ez edukitzeak (berri gaztelaniaz argitaratzen denean) are handiagoa egiten du ikusezintasun hori. Berri batzuek emakumezkoez zein gizonekoek dihardute, baina tituluetan erabilitako hizkuntzak ez du hori islatzen. Berri hauen tituluak irakurrita,@ ‘Cinco vascos y ocho catalanes en el Mundial de Slalom Olímpico en Praga’ ‘Desvelados los nombres de todos los finalistas’ @ematen du informazioa gizonezko kirolariei buruzkoa bakarrik dela. Irakurtzen jarraitzen badugu bakarrik konturatuko gara emakumeak sartu direla eta maskulino plurala generiko gisa erabili dela. Eta gramatikaren ikuspegitik hizkuntzaren erabilera hori zuzena bada ere, ez da egokia emakumezko kirolariei protagonismoa eta oihartzun handiagoa eman nahi badiegu, lehendik ere mesede txikia egiten baitzaie alde horretatik. • BERRIEN GIZA DIMENTSIOA Askotan, emakumezko kirolarien merituek ez dute hedabideetan agertzeko beste garrantzi, antza. Eta plus bat eskatzen dute, gehigarri bat, informazio- tarte hori emateko. Horiek horrela, ez da arraroa izaten emakumezko kirolarien inguruko berrietan horien kide gizonezkoena baino hedapen sozial handiagoa aurkitzea, kazetaritzan giza intereseko berriak direnak.\n40. 38 • EMAKUMEZKOEN INFORMAZIOA, GIZONEZKOENAREN OSAGARRI Kirol munduan, ohikoa izaten da emakumezkoen zein gizonezkoen torneoak aldi berean izatea. Tenisean edo atletismoan gertatzen da, besteren artean. Halakoetan, idatzizko hedabide askok elkarren segidan edo berri berberean bildu ohi dute bi torneoen inguruko informazioa. Kasurik onenean, emakumezkoen informazioa –titulu propioa izaten du– gizonezkoen informazioaren osagarri izaten da; gizonezkoenak titulu luzeagoa izaten du, eta posizio nagusia orrian. Txarrenean, berriaren azken paragrafoan galtzen eta desagertzen da emakumezkoen informazioa. Ohikoa izaten da, halaber, kirol modalitate bereko emakumezkoen hainbat talderen informazioa berri bakar batean biltzea. • FAMILIA, ELEMENTU ERREPIKARIA Aurreko elementuari lotuta, familiari buruzko aipamenak ditugu. Etengabeak dira emakumezko kirolarien egoera zibilari eta bizitza pertsonalari buruzko erreferentziak, kirolean egindako lorpenak senideek emandako babesarekin lotzeraino. Horrela, eskubide osoz merezi duten protagonismoa kenduta. Ondo legoke gizonezkoekin zein emakumezkoekin irizpide bera erabiltzen saiatzea. Emakumezko kirolariei buruzko erreportaje bat egiten denena, aspertzeraino erabiltzen den komodina bihurtu da familia arteko bizitzaren eta lanaren arteko uztartzea, erreportajea gizonezkoei buruzkoa denean ez bezala. Horregatik eta informazioarentzat gai garrantzitsua ez bada, uste dugu halako erreferentziak saihestu beharko liratekeela, ez liratekeela besterik gabe erabili beharko, alegia. Beste alderdi azpimarragarrietako bat emakumezko kirolarien inguruk klixeena da, horien feminitatearekin zerikusia dutenena edo, hobe esan, kirola eginda feminitate hori galtzearekin. Argi geratzen da horrelako esaldietan: “bestela badirudi ere, oso pertxentak eta femeninoak dira” edo “"Emakume hauek erakusten duten gogortasunagatik, neska zakarrak, oldarkorrak direla pentsa liteke”. Azken batean, gizonezkoa handinahiarekin eta ahaleginarekin lotzen da oraindik, eta emakumezkoa, sentikortasunarekin eta xalotasunarekin. Horrekin lotuta, ohikoa da emakumezko kirolarien fisikoari buruzko erreferentziak aurkitzea, gizonezkoetan aurkitzen ez ditugunak, esaldi paternalistak, eta maitagarrien ipuinetako lexikoa, emakumezko kirolariekin lotuta, eta horrek profesionaltasuna kentzen die horien irudiari, noski.\n41. 39 Azken batean, kirola zabaltzeko ez ezik herritarren artean eta bereziki gure inguruko elitea osatzen duten edo etorkizunean osatuko duten emakumeen artean (neskak, nerabeak eta helduak) kirola sustatzeko baliabide garrantzitsuenetakoak dira hedabideak. Hori dela-eta, oso interesgarria da horiekin elkarlanean lan egitea eta emakumezkoen kirolari eskainitako berri-kopurua pixkanaka handitzeko baliabideak aurkitzea batetik, eta bestetik, horien kalitate handiagoa, genero ikuspegia sartuta eta mentalitate aldaketa sustatuta, emakumezko kirolariekin lotutako estereotipoak desagerrarazteko.\n42. 40 ERANSKINA\n43. 41 DXTFEM.COM Interesgarri deritzogu azterketa honetan Arabako Kirol Prentsa Elkarteko kide aktibo batzuek abian jarritatako ekimena jasotzeari. ‘Dxtfem’ da kazetariek beraiek eurek lan egiten duten hedabideetan atzemandako gabezien aitortzaren froga, eta web orri baten eta sare sozialen bidez emakumezkoen kirola nolabait ikusgai egitea erabaki dute. Horrekin batera, emakumezkoen kirola ikusgai egiteko jardunaldi bat antolatu dute azken bi urteotan, eta emakumezko kirolariek eta euren taldeek euren modalitateak lantzen dituzte hiriko hainbat eremu publikotan. Hauxe dio dxtfem.com-eko aurkezpenak: “Abian gara dagoeneko. Ikusgai da Dxtfem, ikusgaitasun hori Arabako emakumezkoen kirolera zabaltzeko plataforma. Emakume garailez, langilez, borrokalariz beteriko proiektua da; azken batean, euren bidegabeko anonimotasunetik, askotan, hobeak izateko, irabazteko eta baita galtzeko ere entrenatzen eta lehiatzen diren emakume borrokalariz. Kirolak hainbat alderdi ditu, baina emakumezkoen kirolak presentzia eta kontzientzia defizita dauka. Olinpiar jokoetako dominek, Europako tituluek edo mundukoek sakrifizio handi batekin euren mugak gainditzeko eta loria lortzeko gai diren emakumeak erakusten dizkigute, loria iragankorra izaki, berriz ere kirolean bigarren planoan jartzen baditu ere. Dxtfem femeninoan mintzo da. Eliteko kiroletik hasi eta eskola-kiroleraino, denek dute kirolaren erakusleiho honen parte izateko arrazoiren bat. Dxtfem pluralean mintzo da, gizarteko esparru guztietara heltzea baita gure asmoa, horien errealitatea, zuena, islatzeko. Emakumezko kirolarien eskutik hazteko eta Araban erreferentziako web orri bihurtzeko sortu da Dxtfem. Zuei esker sortu da Dxtfem, azkenean argitara atera den proiektu honen protagonista handiei esker”.\nTratamenduaren arduradunen eta eragileen arteko kontratuak egiteko jarraibide...


Atzoko sutearen ondoren, balantze eguna gaur Fika kalean - Uriola.eus\nAtzoko sutearen ondoren, balantze eguna gaur Fika kalean\nuriola.eus 2014-04-23 10:04\nObretan dagoen Fika kaleko 25. zenbakiko teilatuak su hartu zuen atzo 18:00etan oraindik ezagutzen ez diren arrazoiengatik. Lehen hipotesiak dio txinparta baten ondorioz sortu zela sua, beharginak leihoetako burdinak rotaflex batekin mozten ari zirenean.\nSuhiltzaileen bost talde aritu ziren itzaltze lanetan. Segurtasun neurri gisa, Fika kaleko 25 eta 23. zenbakietako 20 bat familiek euren etxetik irten behar izan zuten. Batzuk ilundu aurretik bueltatu ziren etxera, baina azken solairuetako lagunek gaua etxetik kanpo pasa dute.\nBi bizilagun artatu zituzten Basurtuko ospitalean arinki kea arnastatuta. Lehena 63 urtekoa eta 7 urtekoa bigarrena.\nFika kaleak itxita eman zituen hainbat ordu suhiltzaileek teilatuko sua amatatu bitartean. Ikus-min eta ardura handia sortu zuen suteak Solokoetxeko auzotarren artean.\n23 eta 25 zenbakietako eraikinen egitura egurrezkoa da eta litekeena da, lehen hipotesiaren arabera, teilatuan lanean ziharduten langileek txinpartaren bat eragin eta horrek sutea sortzea. Auzotarrek adierazi dutenez ez da eraikin horiek azken hilabeteotan jasaten duten sute bakarra.\nBideoa eta argazkiak: Idoia eta Urtzi


[ERREPORTAJEA] Orozkoar bat Mauthausenen - Orozko - Aiaraldea.eus\nTxabi Alvarado Bañares 2019-09-29 07:00\nMauthausenen-Gusen kontzentrazio esparrua askatu zutenean hartutako irudia. / Archive.org\nMauthausen-Gusen kontzetrazio esparruan hildako Estatu Espainiarreko herritarren zerrenda plazaratu du Espainiako Gobernuak udan. Abuztuan argitaratu zituzten pertsona horien izen-abizenak Estatuko Aldizkari Ofizialean, 4.427 guztira.\nRamon Guerrero Fernandez orozkoarra ez da zerrenda horretan agertzen, bera bizirik atera baitzen nazien kontzentrazio esparru horretatik. Espainiako Kultura eta Kirol Ministerioaren webgunean topatu daiteke Aiaraldeko bizilagun horri buruz dagoen informazio apurra. 1903ko maiatzaren 3an jaio zen. Handik hamarkada batzuetara Hirugarren Reicheko presondegi batean amaitu zuen, arrazoi eta gorabehera ezezagun batzuk medio. Ez dakigu Guda Zibilean borrokatu ostean Frantziara ihes egin eta naziek atxilotuta amaitu zuten milaka errepublikarretako bat izan ote zen (hipotesi posibleena hori den arren). Dakigun bakarra honakoa da: 1942ko abuztuan eraman zutela Mauthausenera, 12103 matrikula zenbakiarekin.\nIa hiru urte igaro zituen Orozkoko bizilagunak bertan, 1945eko maiatzaren 5era arte, orduan iritsi baitziren liberatuak kontzentrazio esparrura, bertan zeuden presoak askatuaz. Une horretan ateratakoa da erreportaje honetako argazki nagusia. Atearen gainean pankarta bat ikusi daiteke, “Los españoles antifascistas saludan a las fuerzas liberadoras” dioena. Argazkian soldaduei agurtzen agertzen diren pertsonen artean al dago Ramon Guerrero Fernandez? Batek daki.\nSan Pedroko gudaria\nOrozkoko bizilagunaren kasuan oso eskasa da dagoen informazioa, baina beste kasu batzuetan datu askoz mamitsuagoak topatu daitezke, San Pedro mendiko indusketetan eginiko aurkikuntzaren kasuan esaterako. Manuel Mogrovejo Arnaiz miliziano zornotzarraren identifikazio txapa topatu zuten bertan EHUko arkeologoek.\nHaritik tira eginez lortu zuten borrokalari komunista horren istorioa osatzea: 17 urterekin sartu zen Leandro Carro batailoian eta San Pedro mendian aritu zen borrokan, besteak beste. Ondoren, hainbat gorabeheren ostean, Frantziara egin zuen ihesi, baina naziek harrapatu eta Mauthausen-Gusenera eraman zuten. Ramon Guerrero Fernandez bezala, Manuel Mogrovejo Arnaiz ere bizirik atera zen kontzentrazio esparrutik.\nKasu gehiago ere badaude. Alberto Martinez Gutierrez-Barquin artziniegarrak Mauthausenen amaitu zuen bere senide bati buruzko artikulua plazaratu zuen duela zenbait hilabete Arseniega historia blogean. Bertan Gurseko kontzentrazio esparrura eraman zuten artziniegar baten izena ere aipatzen da: Feliz Lacuesta Isasirena. Historia asko geratzen da oraindik lurperatuta, noiz azaleratuko zain.


Udal aurrekontua Beasainen - Goierriko Hitza : Goierriko Hitza\nUdal aurrekontua Beasainen\nNerea Manzisidor (EH Bilduko udal taldearen izenean)\nUrte amaiera datorkigun honetan, iritsi da 2020ko udal aurrekontua erabakitzeko garaia. Gobernuak luzatu digun lehen zirriborroa aztertu ondoren, Beasain jasangarriago eta justuago baten aldeko neurri batzuk bota ditugu faltan.\nLegealdirako osatu genuen herri programa oinarri, lehentasun hauek jarri ditugu aurrekontuetan kontuan izan daitezen:\nBerdintasuna: 2019ko abenduan berdintasun teknikaririk gabe geratuko garenez, ezinbestekoa ikusten dugu teknikari baten kontratazioa eta sail honen indartzea.\nGaztedi Saila: Herrian egon daitezkeen beharrei erantzuna emateko, saila berrezartzea eskatzen dugu.\n3. Adina: Aranealde elkarteko dinamizazioa areagotzea.\nIsabel Olano parkea eta Karobi kalea berregituratzeko proiektua egitea.\nBista Alai auzoaren berregokitzapena.\nMugikortasun plan integral baten proiektua egitea, oinezkoak eta jasangarritasuna ardatz izanik.\nPlangintza energetiko jasangarri bat aurrera eramatea. Energia aurreztu eta sorkuntzarako energia berriztagarriak bultzatzeko helburuarekin.\nHurrengo urteko aurrekontuen egituratzea partehartzailea izan dadin proposamen zehatza egingo dugu EH Bilduk, 2020ko aurrekontuetarako gure proposamenak mahai gainean daude eta udal gobernuari hauek kontuan izatea eskatzen diogu.\nGuk buru-belarri jarraituko dugu lanean Beasain aske, ezkertiar, euskaldun eta feministago baten alde.


Peñaloscintosera larunbatean, Ziortzako kanpaldirako azpiegitura muntatzera - Usurbil - Noaua.eus\nPeñaloscintosera larunbatean, Ziortzako kanpaldirako azpiegitura muntatzera\nNoaua Aldizkaria 2014-06-27 09:10\nLarunbat honetan, ekainaren 28an Peñaloscintosera (Errioxa) joateko hitzordua jarri dute Ziortza Gazte Elkartekoek, urteroko muntaketa lanetara. Desmuntaketa, abuztuaren 10ean egingo da. Egun batean zein bestean, “bertara etorri nahi duten herritar orori deialdia egiten diegu animatzeko eta azaltzeko. Izena emateko ziortzage@gmail.com helbidera idatz dezakete edo 943 361 239 telefono zenbakira deitu”.\nKanpaldiko lehen gazte taldea, uztailaren 8an helduko da Peñaloscintosera. DBH-koak izango dira eta hilaren 22ra arte egongo dira bertan. Gero, LH 5 eta 6 mailetako ikasleek hartuko dute lekukoa. Uztailaren 31ra arte egongo dira Errioxan.\nZiortza Elkartetik bideratu duten zozketako zenbaki sarituak honakoak dira:\nSarituak, Ziortzakoekin jar daitezela harremanetan: ziortzage@gmail.com helbidean edo 943 361 239 telefono zenbakian.\nGerra Zibilari eta Erdi Aroari loturiko auzolandegietan izen emateko azken eguna\nGalipentzun (Nafarroa) eta Aduna, Asteasu, Zizurkil inguruetan Euskal Herriko oroimen historikoa berreskuratzea helburu izango duten auzolandegi bana antolatu dute Aranzadi Zientzia Elkarteak, UEUk, Udalbiltzak, UPV/EHUk, Adunako Udalak, Asteasuko Udalak, Zizurkilgo Udalak, Galipentzuko Udalak eta Gipuzkoako Foru Aldundiak. Ekimenok 18-30 urte arteko gazteei zuzenduak daude. Matrikulazio epea ostiral honetan, ekainaren 27an itxiko dute. Auzolandegi bakoitzaren prezioa, 150 euro. Prezio horren barne, ostatua, ikastaroaren barneko garraioa eta janaria. Informazio gehiago, ueu.org atarian.\n"Gerra Zibila 1936-1937. Erresistentziaren oroimena eta aztarnen bila"\nEpea: uztailak 7-27.\nTokia: Aduna, Asteasu eta Zizurkil.\nEgitekoa: oroimen berreskurapen lana, Gerra Zibilean lehenengo erresistentziaren gune izan ziren Tolosaldeko hiru herriotan.\n"Nafarroako mugak Erdi Aroan"\nEpea: uztailak 21-abuztuak 3.\nEgitekoa: Nafarroako eskualde horrek bizitako azken hamarkadetako despopulazio prozesuak “galbidean” utzitako gune historiko eta arkitektoniko “adierazgarriak” zaharberritzea.


Dantza ukatua dutenen liburua | Kultura | Berria\n'Black is beltza' komiki liburua kaleratu du Fermin Muguruzak, Harkaitz Cano idazlearekin eta Jorge Alderete marrazkilariarekin.\nErakusketa ere zabaldu du Bilboko Alondegian\nHarkaitz Cano idazlea, Jorge Alderete marrazkilaria eta Fermin Muguruza atzo, Bilboko Alondegian, Black is beltza lana aurkezten. MARISOL RAMIREZ / ARGAZKI PRESS\n2014ko azaroak 14 - Bilbo\nEgunkariko irudiak jo zuen lehenik Fermin Muguruza: Iruñeko erraldoiak New Yorkeko Bosgarren Etorbidean dantzan. Eta 1965eko argazki haren azalpenak eman zion errematea. Bertan azaltzen zenez, lege arrazisten ondorioz konpartsako erraldoi beltzek ez zuten kalean desfilatzerik izan. Aspalditik zuen istorio horrekin zerbait egiteko ideia buruan, eta orain bost urte hartu zuen erabakia: helduentzako animazio film luze bat egingo zuen. Gidoia ere prestatua zuen, Harkaitz Cano idazlearekin batera, baina zinema aretoetarako bidea bihurritu nonbait, eta komiki liburu, erakusketa eta kanta bilakatu zaio azkenean Muguruzari animaziozko film izateko zena. Black is beltza deitu du Canorekin eta Jorge Alderete marrazkilari argentinarrarekin batera osatu duen proiektua. Euskaraz eta gaztelaniaz kaleratu berri du orain eleberri grafiko modura; Bilboko Alondegian zabaldu zuen atzo erakusketa gisa, eta Interneten jarria du kantua jadanik. Bereari eusten dio Muguruzak, halere. «Ez, ez, helduentzako animaziozko filmaren ideia ez da bertan behera geratu; bide horretan egindako urratsa da hau».\nHasieran hitza izan zen. Urteak eman zituen Iruñeko erraldoien bira amerikarrari buruzko egunkariko orriak Muguruzaren etxeko horman itsatsita, eta 2009an heldu zion azkenean ideiari. Azken batean, 60ko hamarkada erdialdeko giroa kontatzeko baliatu nahi zuen erraldoien anekdota Muguruzak, eta horretarako jo zuen Canorengana. Eta esaldi bakarrean azaldu du giro hori idazleak. «Garai hartan, txanpona oraindik airean zegoen; ez zen orain dirudien bezain argi ikusten kapitalismoaren aldera eroriko zenik». Eta musika, iraultza eta intriga uztartzen ditu komikiak hegaldi hori kontatzeko. «Desfilatzea debekatu zieten erraldoien anekdota abiapuntu hartuta, garai hura xehatu dugu».\nManex Unanue izeneko erraldoi dantzariaren bitartez egin dute garai haren erretratua. Muguruzak egin du sinopsia: «Iruñeko konpartsakoek erraldoi beltzak ez zituzten eraman New Yorkera berez, baina guk, lizentzia bat hartuta, komikian New Yorkera eramaten ditugu erraldoi beltzak, eta ika-mika bat sortzen da haiek dantzarazi behar dituzten gazteen artean. Gazte horietako batek New Yorken gelditzea erabakitzen du: gure protagonistak. Han, neska kubatar batekin maitemintzen da, eta badoa Kubara. 1967an misio berezi bat enkargatzen diote han. AEBetan dagoen Black Panther bat anulatu nahi du CIAk, eta hura handik atera eta Kubara eramateko eskatzen diote. Baina hori egiteko ezkutatu egin beharko du, kubatarrek ez dutelako nahi inork jakiterik mugimendua laguntzen ari direla. Oso bidaia luzea egingo du gure Manexek misio hori betearazteko. Kito». Hamar hiri ezagutuko ditu horregatik protagonistak bidaian, eta hamar hiritan antolatu dute horregatik Alondegiko erakusketa ere.\nKomikiko irudiak, Aldereteren marrazki originalak, eta dokumentazio lana ageri ditu erakusketak. Hiriz hiri osatu du erakusketa Sahatsa Jauregik. Eta komikiko protagonistak bisitatuko dituen hiri guztien izenak ageri dituen mapa bat aurkituko du bisitariak sarreran. Komikian ageri den Muguruzaren erreferentzia baso trinko bera da paneletan hedatzen dena. Otis Redding musikaria, Che Guevararen argazkiak, 1967ko Euskal Herriko Bertsolari Txapelketa eta handik astebetera ospatu zen 1967ko Monterreyko musika jaialdia, Muhammad Aliren ukabilkadak, Mexikoko Jai Alaia, Pantera Beltzen mugimendua, Andy Warhol artistaren The Factory mitikoa...\nEroso aritu da mundu horretan Alderete marrazkilaria. «Orain arte ez nuen sekula eleberri grafikorik egin, baina gertukoa nuen generoa, eta banekien noizbait heldu beharko niola horri». Rock taldeen diskoak diseinatu ditu nagusiki argentinarrak orain arte, eta baita kontzertuetarako kartelak ere. Horregatik ezagutzen zuen haren lana Muguruzak, eta horregatik pasatu zion Cano eta bere artean sortutako gidoiaren itzulpena. Film zena jaso, eta eleberri grafiko bihurtu behar izan du, baina eroso sentitu dela dio. «Istorio hau oso musikala zen. Niretzat geruza musikal horrek lotzen du istorio guztia, eta niretzat oso erraza izan da hori ulertu eta irudi bilakatzea. Musika irudietara itzultzea da nire lana».\nManu Chaoren hitzaldia\nEzezkotik baiezkora pasatu zen Cano. «Nik ordurako uko egina nion gidoi gehiago idazteari, mordo bat idatziak banituelako eta inoiz ez zirelako pantailara heltzen». Muguruzaren ideia entzun, ordea, eta onartu egin zuen proposamena. Eta azkenean film ez, baina eleberri grafiko bilakatu da. Eleberri grafiko, oraingoz.\nErakusketarekin, kantarekin eta komikiarekin nahikoa ez, eta hiri osora hedatu nahi izan du proiektua Muguruzak. Hitzaldi, kontzertu eta topaketa egitarau paraleloa antolatu du horregatik Alondegian bertan, Ambigu jatetxean, Bilboko Kafe Antzokian eta Zinebi zinema jaialdian. Alderetek tailerra eskainiko du gaur, adibidez. Komikiaren nondik norakoei buruz arituko dira hizketan sortzaileak asteartean. Maika Makovskirekin topaketa antolatu dute asteazkenerako. Eta azaroaren 21 eta 22an Manu Chao musikaria izango da Bilbon, Jacek Wozniakekin eta Madjid Fahemekin batera egingo duen topaketan. Ruper Ordorika, Afrika Bibang eta Belako taldeko musikariak ere izango dira ekitaldi zerrenda horretan, eta Muguruza bera arituko da saio guztien gidari. Alondegiaren webgunean ikus daiteke egitarau osoa.\n«Gure bonba hedakorra da». Hala deskribatu du Black is beltza proiektua Muguruzak. Nazioarteko bilakatu du proiektua, izan ere. Mexikon izango da datorren asteetan eleberri grafikoaren mexikar bertsioa aurkezten, eta katalanezko itzulpena eta frantsesezkoa ere bidean direla aurreratu dute egileek.


Sopelan surf ikastaroak euskaraz egiteko aukera\nKategoria gurasoa: Sopela\tKategoria: Euskara\tNoiz sortua: Asteartea, 08 Ekaina 2010\tArgitaratua: Asteartea, 08 Ekaina 2010\nAitxu! Sopelako euskara taldeak eta Peña Txuri surf eskolak, aurten ere surf ikastaroak euskaraz eskaintzen dituzte. Ekainaren 14an hasiko dira eta uztailaren 9an amaituko dira. Guztira zazpi ikastaro egingo dituzte eta ikastaro bakoitza bost egunez luzatuko da.\nIkastaro hauetan parte hartzeko bi baldintza bete behar dira: 10 urte eginda edukitzea eta ikastaroan zehar euskaraz egitea. Ikastaro bakoitzak 50 euroko prezioa du. Izena emateko edota informazio gehiago eskuratzeko 675591266 telefonora deitu behar duzue.\nEkintza honekin, Aitxu! Sopelako euskara taldeak, euskara ikasgeleetatik atera nahi du eta oso estimatua den kirol honen ingurura eraman nahi du. Uda heltzear dagoela gure hondartzak jendez bete egiten direnean euskara ere bizi bizi ibiltzea oso garrantzitsua dela aitortu dute. Peña Txuri Surf eskola ere oso gustura inplikatu da ekimen honetan. Dagoeneko hirugarren urtea izango da ekimen hau aurrera ateratzen dutela. Aurreko esperientzak oso positiboak izan zirela baloratu dute eta hori dela eta aurten errepikatzea erabaki dute.\nIa euskarak olatu on batek hartzen duen eta eguneroko bizitzan esparru gehiagotara zabaltzen den.\nKategoria gurasoa: Sopela\tKategoria: Euskara\tNoiz sortua: Astelehena, 07 Ekaina 2010\tArgitaratua: Astelehena, 07 Ekaina 2010\nKategoria gurasoa: Sopela\tKategoria: Euskara\tNoiz sortua: Igandea, 30 Maiatza 2010\tArgitaratua: Igandea, 30 Maiatza 2010\nPasa den larunbatean, Aitxu! Sopelako Euskara Taldeak antolatu zuen erromeria arrakastatsua izan zen. Eguraldiak lagundu zuen eta auzokide asko plazan bildu ziren. Meñakoz elkartearen dantzari nagusiak eta txikiak, beste auzokideekin batera, oso ondo pasatu zuten. Euskal dantzak, pintxoak, sagadoa eta euskara ere erromeriaren protagonistak izan ziren. Bideo honetan erromeriaren laburpena ikus dezakezue.\nAitxu! euskara taldeak, datorren ekainaren 6an, iganean, irteera bat antolatu du. "Berbatxango" izenarekin ezagunak diren irteera horietariko bat da eta orain Munarrikolandara joango dira, bertan dauden trikuharrien inguruko informazioa jasotzera. Horretarako Arkeologo baten laguntza edukiko dute.\nKategoria gurasoa: Sopela\tKategoria: Euskara\tNoiz sortua: Larunbata, 05 Ekaina 2010\tArgitaratua: Larunbata, 05 Ekaina 2010\nMaiatzaren 29an, larunbata, Sopelan ERROMERIA!\nKategoria gurasoa: Sopela\tKategoria: Euskara\tNoiz sortua: Osteguna, 27 Maiatza 2010\tArgitaratua: Osteguna, 27 Maiatza 2010\nAITXU! Sopelako Euskara Taldeak bere ekimenekin aurrera jarraitzen du. Oraingo honetan beste erromeria bat antolatu dute. Datorren larunbatean, maiatzaren 29an, Udaletxeko Plazan eta arratsaldeko 19etatik aurrera, trikitilariak, pandero joleak, Meñakoz elkarteko dantzariak eta hurbildu nahi izango duen jende guztiak dantza egiteko aukera edukiko du.\nSentsibilizazio ekimen hauekin, AITXU! euskara taldekoek euskararen erabilpena sustatzea bilatzen dute eta hori lortzeko, larunbatean Erromeriara etorriko diren guztiei ahalegin bat eskatzen diete plazako elkarrizketetan Euskara ere dantzan ipin dezaten.\nEz da hau uda baino lehenago egingo duten ekimen bakarra. Hurrengo astean berbatxango bat antolatu dute, Munarrikolandako Trikuharrien ibilbidea ondo ezagutzeko. Ibilbidean Arkeologo batek han dauden trikuharrien inguruko azalpenak emango ditu.\nGogoratu behar da ere, "Euskaraz atseginez" programa, Mankomunitatearen euskara teknikariekin batera lantzen ari dira eta Uda hasieran antolatzen duten afari-jaialdia, azarorako atzeratu dutela eta bertan berrikuntza batzuk sartu nahi dituztela. Bitartean Peña Txuri elkartearekin batera Surf ikastaroak euskaraz antolatuko dituzte.\nHurbilena beraz, larunbata honetan egongo den erromeria da. Giro polita egongo delakoan daude eta beraz gonbidapena zabalik dago. Anima zaitezte!\n17. Esaera Zaharrak Txapelketa arrakastatsua izan da\nEsaera Zaharren Txapelketak 17 urte baietz!


Suak, euskarak eta dantzak bat egin dute Lesakako San Joan bezperan - Bortziriak - Erran.eus\nSan Juan suak herriz herri\nSuak, euskarak eta dantzak bat egin dute Lesakako San Joan bezperan\nTtipi-Ttapa 2019-06-24 08:33\nTantirumairu euskal folklore taldearen izenean Garbiñe Sarasolak piztu du sua\nSan Joan bezperako ekitaldia ospatu dute aurten ere Lesakan, Euskara Batzordeak bultzatuta, Euskara mingain dantza goiburupean. Izan ere, sua ez ezik euskara eta dantza protagonista izan dira aurtengoan. Tantirumairu Euskal Folklore Taldea omendu dute aurtengoan eta, bere izenean, Garbiñe Sarasolak piztu du sua.\nEkainaren 23ko arratsaldeko jaialdia hasteko, herriko trikitilariek ‘Biziberrituz euskara’ kanta jo zuten eta segidan, Bortzirietako bertso-eskolako ikasleek bere saioa eskaini zuten. Ondotik, Txoltxan Txoperenak, Lesakako Euskara Batzordearen izenean, aurtengo manifestua irakurri zuen.\n“Berriz ere ailegatu zaigu San Joan bezpera eguna, Lesakan euskarari gorazarre egiteko aukeratu duguna.\nEuskara gure hizkuntza dela erraten dugu. Baina, zer da hizkuntza? Bada, komunikatzeko dugun tresna osoena eta landuena; ñabardura guziz osatu duguna geure sentimenduak, beharrak, kezkak, beldurrak, haserreak… azken batean, munduak eta biziak guregan sortzen dituzten zera guziak adierazteko baliatzen dugun kodea.\nHala eta guztiz ere, badira gure barne eta kanpoko munduak agerian uzteko ditugun bertzelako adierazpide batzuk, eta dantza da horietako bat, seguru aski hizkuntza bera baino antzinakoagoa izanen dena. Gorputza mugituz kanporatzen ditugu gure poza, tristura… energia ikuskizun plastiko bilakatuz. Dantzaren bitartez borroka erritu bihurtu dugu eta ezpatak eta makilak joz aditzera ematen dugu hobe dela ezpata-dantzan eta makil-dantzan aritzea ezpatak eta makilak dantzan paratzea baino.\nDema ere bada: ea nork hanka gehiago altxatu; ea zeinek jauzi handiena egin; nor den artista pausuak markatzen edo noren hauspoak luzeago iraun.\nOngi etorria edo ohorea adierazteko ere zortzikoa dantzatzen du aitzin-esku edo aureskuak eta, nola ez, neskatan edo mutikotan ibiltzeko zein dultze-meneoa baino hasiera hoberik?\nEta dantza da Tantirumairu Euskal Folklore Taldeak urteetan eta urteetan Lesakari eskaini dion ikuskizun paregabea eta, horregatik, aurten San Joan bezpera eguneko su nagusiak piztu dituena izanen da. Aintzinera bada! EUSKARA MINGAIN DANTZA”.\nDantzak plazan eta plaza inguruan\nTxoperenari hitza hartuz, Tantirumairu Euskal Folklore taldeko Garbiñe Sarasolak piztu zuen plaza erdiko sua, Nati Martikorena, Maite Igarzabal, Jone Elgorriaga, Joxepa Almandoz eta Begoña Gonzalezen irrintziak aditzen ziren bitartean.\nOndotik, Tantirumairuko dantzariek Zortzikoa dantzatu zuten.\nBatzuk su-gainean saltoka hasten ziren bitartean, Zantzamonona, Sokadantza, Jota eta Porrusalda dantzatu zituzten ezpatadantzari taldeko neska-mutilek, txistulari taldeak jotako doinuekin.\nPlazaren inguruan jarritako mahaietan herri afaria egin zen ondotik. Batzuk, etxetik eramandako gaiak izan zituzten afaltzeko eta bertze batzuk, Euskara Batzordeak prestatutako bokatak eta edariak. Jeiki Hadi taldearen musikarekin bukatu zuten gau magikoa Lesakan. Zozketak ere egin zituzten.\nEuskara Bortziriak Lesaka


Nell Gwyn - Wikipedia, entziklopedia askea.\nLondres, 1650eko otsailaren 2a\nLondres, 1687ko azaroaren 14a (37 urte)\nNell Gwyn (edo Gwynn edo Gwynne), Eleanor izenez jaioa, (1650eko otsailaren 2a-1687ko azaroaren 14a), lehen aktore ingelesetako bat eta Karlos II.a erregearen maitalea izan zen. Bi seme izan zituen Karlosekin, Charles Beauclerk, Burfordeko kondea eta St Albanseko dukea (1670-1726) eta James Beauclerk (1671-1680).\n3 Karlos II.a Erregearekin lehen urteak\n4 Agertokiak utzi ondoren\nGutxi dakigu haren lehen urteez. Haren ama klase baxuko emakume bat zen, edo quizás Helena edo Eleanor Gwyn deitua, Smithen jaioa, eta haren aita Thomas Gwyn, armada errealistako Gerra Zibil ingelesko kapitaina. Hiru hiriren arten dago eztabaida Gwynen jaioterri posible bezala: Hereford, Londres eta Oxford. Bere haurtzaroa Londresko auzo pobreetan eman zen, ume prostituta gisa beharbada.\n14 urterekin hasi zen Bridges kalean aktore lanetan. Bere ahots argi eta sendoarekin, bere edertasuna eta azkartasunarekin atentzioa deitzen zuen. Analfabetoa izan zen bizitza guztian zehar; honek zaildu egiten zuen paperak ikastea. Charles Hartengandik ikasi zuen ofizioa eta John Lacyk erakutsi zion dantza egiten. Bere lehen agerraldia 1665ean izan zen, Enperadore indiarra obran, Cydariaren paperean.\nGeroago garbi ikusi zen, bere generoa ez zela drama, komedia baizik.\nKarlos II.a Erregearekin lehen urteak[aldatu | aldatu iturburu kodea]\nKupido gisa, Nell Gwyn. Richard Thomsonen grabatua 1672; Peter Crossen pintura batetik sortua.\n1667 amaieran, George Villiersek, Buckinghameko dukeak, Nellekin kontaktatu zuen, erregearen amorantea izateko eskatzeko. Plana ez zen ondo atera orde, Nellek 500 libra nahi baitzituen urtean. Erregea eta Nellen arteko erlazioa 1668an hasi zen.\nNell Gwynn lehen aktore ingelesetako bat eta Karlos II.a Erregearen amorantea izan zen.\nAgertokiak utzi ondoren[aldatu | aldatu iturburu kodea]\n1671ko otsailean, Nell Londresera joan zen, bizitza guztia han pasatuko zuen.\n1687ko martxoan, Gwynek alde batetik paralizatua utzi zuen atake bat sufritu zuen. Bigarren atake batek ohetik mugitu ezin zuela utzi zuen. 1687ko azaroaren 14an hil zen, 37 urte zituela.\nSt Martin-in-the-fieldsen lurperatu zuten, Trafalgar Squareren izkinan, Londresen.\nOrriaren azken aldaketa: 2 martxoa 2019, 08:02.


Senarra Nevadan artzain - Mintzoak - Ipar Euskal Herriko ahozko memoriaren ataria\nSenarraren historia kontatzen du: Armendaritzekoa, 9 haurride ziren. Bat etxean gelditu eta besteak irten egin behar izan zuten, Ameriketara, Parisera eta abar. Senarra eta haren zenbait anai artzain ibili ziren. Barnealdeko (Nafarroa Beherea) jendea zen batik bat Ameriketara joaten zena.\nBadihardugu (ahotsak.eus) elkartearen artxibo-kodea: DLO-001-6\nIpar Ameriketara abiatzea 1951ko martxoan\nHarremanak artzainen artean\nLurrik gabeko artzainen gero iluna


Baigorri Muttikoineko familiari elkartasun kantaldia\nBerriki suak hunki duen Baigorri Muttikoineko familiari elkartasun haundia erakutsi da joan den ibiakoitzean egin den kantaldian. Eliza betea zen, tokiko bainan ere urrunetik jina zen jendea ikusi da. Maitena Monako, Erramun Martikorena eta lagun alai taldekoak arizan dira kantuz , arreta haundia zuen publikoa baten aitzinean. Kantari eta antolatzaileekin mintzatu da Marie Agnes eta lehenik biziki hunkia zen E.Martikorenarekin.\nMendi erretzeetaz "Bortua laborariendako tresna bat da"\nXiberoko bortuko sindikatuak xede nagusiak aurkeztu ditu. Ihiziko lepo eta kabanen inkanteak antolatuko ditu hiru urtero bezala eta Iratiko etxola gunean berritze obrak ere segituko. Bortuko sindikatu hontan 43 herrik parte hartzen dute eta bortuko aktibitateak kudeatzen dituzte bereziki, laborantxa, ihizia, turismoa eta bideak.\nBortuko sasoiko lanetan, ondoko asteetan mendien erretzea eginen dute. Azken urteetan eztabaida sortzen du. Alta, Jacques Barreix, Xiberoko sindikatuko lehendakariarentzat beharrezkoa da bortuaren mantenurako :\nParke natural xede bat bada eta gogoetan parte hartzen du sindikatuak. Heldu den udazkenean aurkeztuko dute xedea Akitania Berriko kuntseiluan.\n"Zauria itxi gabea dago, nahiz eta ez dugun egunero horretan jarduten ez dugulako izan nahi Euskaldunon Egunkariaren biktima profesionalak"\nOtsailaren 20a bihar, duela 15 urte 'Euskaldunon Egunkaria' itxi zuten. Osteguna izan zen, Guardia Zibilaren operazioan 10 pertsona atxilotu zituzten. Otsailaren 25an, Guardia Zibilaren esku 5 egun inkomunikatuta egon ondotik, Torrealdai, Uria, Oleaga, Auzmendi eta Alegria baldintzarik gabe presondegiratu zituen epaileak. Otamendi, Gomila, Lazkano eta Goia aske utzi zituen, bermea ordainduta. Euskalgintzaren kontrako eraso asumitua egin zuen Espainiak.\nEgunkariako zuzendaria zen, gaur egun Berriako zuzendaria den Martxelo Otamendi. Atxilotuen eta torturatuen artean izan zen. 15 urte berantago nola doa garai hortan ideki zen zauria?\nArantxa Idiederren gomita izan da Martxelo Otamendi :\n(irudiaren jatorria )\nAzken eguneratzea hemen: Astelehena, 2018(e)ko otsaila(r)en 19-(e)an 18:29etan\nPeio Claverie: "Goi mailako ikasketak kinka kezkagarrian da"\nJoan den otsailaren 7an bidali zion gutuna Jean René Etxegarai elkargoko presidentak Frédérique Vidal Frantziako Goi-mailako irakaskuntzaren ministroari. Lurraldeak dituen eskasak eta desorekak salatuz, behar diren ahalak galdegin zituen. Peio Claverie euskal hirigune elkargoan, goi mailako formakuntzarako kontseilariari argitasunak gutun hortaz galdegin dizkio lehenik Marga Forestier kazetariak:\nTristtan Murgi kantugilearen "Dualitatearen 2. alea"\nGaurko kultur atalean, Tristtan Murgi kantugilearen "Dualitatearen 2. alea" diskaren inguruan hitzegiten dugu.\nIon Parot euskal presoa askatzea aldarrikatu dute Baionan\nIxo! - Begiz Begi taldea\nEzpeletako oposizioa etsitua herriko etxeak janari saltegia ez duelako erosi


Herriko ostalariek munduko garagardorik onenak zerbitzatuko dizkigute\nErmuko Merkatari eta Ostalarien Elkarteak (EMOEk) Munduko garagardoak izeneko kanpaina garatuko dute datozen asteotan zehar. Kanpainaren leloa gehiegizkotzat jo badaiteke ere, ez dabil erabat oker, lau kontinente ezberdinetako garagardoak dastatzeko aukera emango baitigu. Hasi berri den kanpaina uztailaren 10era arte luzatuko da. Ekimenak “sentsazio eta zapore mundua hurbildu nahi gaitu, munduko leku oso ezberdinetatik ekarritako garagardo barietate ezberdinak edan eta destatuz. Kanpainari hasiera eman zaio udaren hasierarekin batera, uda garai oso aproposa baita kalean jarritako terrazan edari freskoa hartzeko. Gure udalak EMOE elkarteko ostalaritza atalarekin batera antolatu du ekimen hau, mundu zabalean ekoiztutako eta berez bere aukeratutako garagardoak edateko aukera izan dezagun, herritik atera beharrik izan gabe.\nEkimenean hogeita bat establezimenduk hartuko dute parte, beste horrenbeste herrialde ezberdinetan ekoiztutako garagardoak dastatzeko aukera emango dizkigute. Establezimendu parte-hartzaileek alfabetoaren arabera zerrendaturik ondorengoak dira: Beer Station, Carpe Diem, Dakota, D*Q Mouth, Egogain, El Encuentro, Ertz, Ganbara, Gas Station, Geraleku, La Cabaña, Lurpe, Restaurante Tribuna, Scorpio, Secretos, Sirimiri, Sorgin, Titanic, Torrekua, Xagua eta Yomy. Horiek uztailaren 10era artean ondorengo jatorrietako garagardoak zerbitzatuko dituzte, hala eskatuz gero:\nAmerika: Argentina, Brasil, Kolonbia, Kuba, Ekuador, Jamaika, Mexiko, Peru, eta Uruguay.\nAsia: Txina, India, Japonia eta Tailandia.\nEuropa: Belgika, Txekia, Danimarka, Holanda, Italia, Portugal eta Errusia.\nKartilak eta zozketa\nEstablezimendu horietan kanpainaren barne salgai dituzten eta kontsumitzen dugun garagardo bakoitzeko zigilu bat jarriko digute kartila batean. Sei establezimendu ezberdinetako sei zigilu lortu ondoren, kartila ontzi batean utzi ahal izango dugu. Jasotzen diren kartila guztien artean munduko garagardoen hiru sorta zozketatuko dira. Zozketa Orbe Kardinalaren plazan egingo da, uztailaren 10eko igandean bertan.\nMunduko garagardoak kanpainaren kartela\nErmuan eskainiko diren Munduko garagardoen zerrenda


Areitz Sorora joan gara – San Juan Ikastetxea\nAreitz Sorora joan gara\n1. mailako ikasleek egun ederra izan zuten atzo Areitz Soroan. Bertan, euren eskuekin sortutako jakiez gozatzeko aukera izan zuten. Lehenik pila bat ikasi dute beren ogia egiten. Geroago, ogia hozten zen bitartean, animalia asko eta haien bitxikeriak ezagutu zituzten. Azkenik, beren sagar-zukua egin zuten ogiaren hozkada gozoagoa egiteko.\n« Jazotakoa Jaso sariak 2021…\nAste Kulturala 2021 »


Nur Eta Etxe Sorgindua. Toti Martinez De Lezea. Elkar.eus\nIkasturtea bukatu da eta Nur Larrabetzura itzuli da berriro, udako oporretarako. Lagunekin ibiltzeko eta jolas egiteko garaia da. Bizikleta, patina eta igerilekua, batez ere, dira eguna betetzen diotenak. San Juan bezperan iritsi da, gainera, magiazko gauarekin batera: suak egin eta mozorrotzeko gaua, sorgin-gaua. Nur eta lagunak amamaren etxeko sotoan sartzen dira, mozorrotzeko asmoz, baina etxe sorgindua aipatzen du norbaitek…


Motor Hidraulikoen Fabrika - Hornitzaileak eta Fabrikatzaileak - XinHong\nHasiera > Produktuak > Motor Hidraulikoa\nMotor hidraulikoa eragingailu mekaniko bat da, energia hidraulikoa energia mekanikora transferi dezakeena. Gure motor hidraulikoak bost edo zazpi pistoi ditu, biradera etengabe bultzatzen dutenak, motor hidraulikoa biratzeko. Motorrak pistoi bikoitzeko euskarrien egitura erabiltzen du abiaraztean marruskadura murrizteko eta abiadura abiadura murrizteko. Motor hidraulikoak banatzaile axial birakaria du olio-hodi labur eta handiekin banaketa onena ziurtatzeko.\nMotor hidrauliko honen ezaugarri nagusiak eraginkortasun mekaniko handia, hasierako momentua eta eraginkortasun bolumetriko handia dira. Motor hidrauliko honek potentzia etengabeko balorazio altuekin funtziona dezake. Konparatu beste motor batzuekin, motor hidrauliko honek zilindroen elikadura kanal handiagoak eta galdaketa indartsuagoak ditu. Fluxu handiekin galtzen den potentzia murriztu dezakete eta barneko eta kanpoko karga-gaitasuna handitu dezakete.\nMotor hidrauliko hau eraikuntzan, ontzien bizkarreko ekipamenduan, meatzaritza eta zulaketa industrietan oso aplikatzen da. Motor hidraulikoak karanoetan, garabietan eta engranaje-kutxetan instalatzen dira.\nNingbo Xinhong Hydraulic CO., LTD Txinako motor hidraulikoen hornitzaile onenetako bat da. Motor hidrauliko hau fabrikatu dugu 2006az geroztik. Gure motor hidraulikoa Asia, Europa eta Amerikako bezero askori esportatu diegu laguntza tekniko sendoarekin, kalitate onarekin eta zerbitzuekin. Txinan zure negozio-kide fidagarria eta epe luzerako bilakatzea espero dugu.\nNolanahi ere, Txinako Motor Hidraulikoa fabrikatzaile eta hornitzaile profesional bat aukeratu beharko zenuke. Gure fabrikak Motor Hidraulikoa zerbitzu pertsonalizatuak eta doako laginak eskaintzen dizkizu. Stockean badago, produktuak eska ditzakezu. Zintzotasunez ongi etorria ematen diegu bezero berriei eta zaharrei gure fabrika bisitatzera kontsultatzeko eta negoziatzeko.


Udalekuetara joateko diru-laguntza - Sakanako Mankomunitatea\nUdalekuetara joateko diru-laguntza\nSakanako Mankomunitateak euskara hutsezko udalekuetara joaten diren haur eta gazteendako diru-laguntzak eskaintzen ditu.\nDeialdi honek 2016. urtean zehar burutuko diren eta honako ezaugarri hauek dituzten udalekuak hartuko ditu kontuan: haur edo gazteei zuzendutako euskara hutsezko udalekuak izatea, udalekuak 5 egun baino gehiago eta 15 egun baino gutxiago irautea eta udako oporren garaian eskaintzea (ekainaren 15etik irailaren 30era bitarte).\nDeialdi honetatik kanpo geldituko dira honako hauek: Sakanako Mankomunitateak —zuzenean zein zeharka—, kudeatutako udalekuak, baita Sakanako Mankomunitatearen bestelako diru-laguntzaren bat jasotzen dutenak ere; txango eta bidaiak; barnetegi erregimena eskatzen ez duten kirol campusak eta barnetegi erregimena eskatzen ez duten hiri-udalekuak edo udaleku irekiak.\nDiru-laguntza gehienez gastuaren %50ekoa izanen da, eta guztira 5.000 euro erabiliko ditu Euskara Zerbitzuak udalekuetako diru-laguntzak ornitzeko.\nEskabideak egiteko epea 2016ko irailaren 30era bitartekoa izango da.\nLH Udalekuak 2016\nDBH Udalekuak 2016\nErantzunak desaktibatuta daude Udalekuetara joateko diru-laguntza sarreran\n← Zortzigarren aldiz Munuko arrozak Irurtzunen\nLan poltsa osatzeko deialdia →


Tragedia - Wikipedia, entziklopedia askea.\n(«Tragiko» orritik birbideratua)\nArtikulu hau antzerki generoari buruzkoa da; gertakizun latza gaitzat duena beste hau da: «Zorigaitz»\nTragedia antzerkiaren generoa da, Antzinako Greziatik datorrena. Halaber, literatura eta zinemaren generoa ere bada.\nDionisioen maskara. Grezia, Myrina, K. a.II mendea\nTragediak gai goibel edo latzez dihardu eta halabeharrez dohakabeki amaitzen da. Estilo dotore eta arranditsua erabiltzen duen antzezlana da, pertsonaia nagusia heroi bat duena, halabeharrak bultzatuta, gertaera ikaragarri eta penagarriak jasaten dituena. Tragediaren amaieran, heroiak aldatu ezin duen patua betetzen da, heriotza gehienetan.\nTragediaren jatorria Grezian dago. Greziar hitzak ahuntz-kantua esan nahi zuen, eta Dioniso jainkoari eskaintzen zitzaizkion oparotasun-errituko ahuntzekin izan dezake zerikusia, jainko haren ohorez egiten baitziren tragediak (greziar ditiranboak).\nGreziar tragedian, heriotzaren eta hondamenaren mende dagoen heroiaren gaia, koru batek bertsotan aurkeztu eta kantatzen zuen; ondoren, pertsonaia bat korutik kanpora ateratzen zen, eta harekin hasten zen hizketan. Eskiloren tragedietan bigarren pertsonaia ere irteten zen korutik eta, era horretan, bi pertsonaren arteko elkarrizketa ere sortzen zen. Euripides eta Sofoklesen garaiko tragedietan ohitura zen hiru pertsonaia ere agertzekoa. Homeroren eta beste zenbaiten lanetan oinarri hartuta aztertu dira antzinako greziar tragediaren aztarnak, eta esan daiteke gertaerak berak baino garrantzi handiagoa zuela pertsonaien (korua barne) kontzientzia aldakorrak eta erantzunak. Gertaera nagusiak antzezlekutik kanpo gertatzen ziren gehienetan, eta hartan haietaz hitz egiten zen.\nErromatarrek tragedia greziarrengandik hartu zuten, eta haien lanak itzuli eta egokitu zituzten K.o. II. mendean (Nevio, Ennio). Erromatarrek bortxazko sentipenak eta deklamazio erretorikoak landu zituzten, batez ere. Handik aurrera, behera egin zuen antzerki-mota horrek, Senekak idatzi zuena, adibidez, arrakastatsua izan bazen ere.\nEuropako Erdi Aroko tragediaren gaia gizon ospetsu baten zori-aldaketa izaten zen: hasieran aberatsa eta zoriontsua zena amaieran zoritxarrekoa zen. Ingalaterran, Elisabet erreginaren garaian, abenturazko eta lilurazko bidaiak, abenturazaleen altxorrak eta arriskuak gaitzat hartuta, tragedia-mota berri bat azaldu zen (Thomas Kid, The Spanish Tragedie, 1589, "Tragedia espainiarra"). Mende horretan bertan heroi handinahia sortzen da, ospe handikoa zena beti, baita erortzen zenean ere (1588, Doctor Faustus). Shakespeareren tragediak beste zenbait berrikuntza ekarri zituen; pertsonaia ospetsuak baina akatsak zituztenak (''Lear Erregea'', ''Hamlet'') erabili zituen heroiarena egiteko, eta gizartea eta politika nahasi zituen pertsonaia nagusiaren zoritxarrekin. Bestalde, formari zegokionez, haren tragedietan ez zituen hiru batasun klasikoak beti errespetatu (denbora-batasuna, leku-batasuna, ekintza-batasuna).\nXVII. mendean Frantziako tragedia klasikoa berriro itzuli zen antzinako greziarren eredura; antzinako gai berberak eta hiru batasun klasikoak erabili zituzten, Racineren eta Corneilleren tragedietan adibidez. XIX. mendean, Europako iparraldean tragedia mota berri bat sortu zen. Izan ere, Henrik Ibsen, August Strindberg eta Anton Txekhoven tragedietan lehen aldiz erabili zen prosa eta beren garaiko gertaera tamalgarriak zituzten gaitzat.\nXX. mendean, oro har, tragedia ez zen asko landu, E. O'Neill Estatu Batuetako antzerki-idazlearen lanek arrakasta handia lortu bazuten ere. Tragediaren gaia eleberrira aldatu zen (Fiodor Dostoievski, Joseph Conrad, William Faulkner), eta Bigarren Mundu Gerraren amaieran egin ziren drama tragikoez kanpo, ia beste adibiderik ez du utzi.\nAzken aldaketa 6 urria 2020(e)an, 23:08(e)tan\nOrriaren azken aldaketa: 6 urria 2020, 23:08.


Ahoa bizi eta belarria prest Euskaraldia hasteko - Azkoitia - Maxixatzen.eus\nAhoa bizi eta belarria prest Euskaraldia hasteko\nMaxixatzen.eus 2020-11-20 11:00\nZineb Zrouki eta Carlos Gil.\nEuskaraldian parte hartzen ari diren bi azkoitiar dira Carlos Gil (1963, Buenos Aires, Argentina) eta Zineb Zrouki (2003, Marrakex, Maroko). Gil belarriprest rolean ari da parte hartzen eta Zrouki ahobizi da. Euskaraldiak irauten duen bitartean izaten dituzten bizipenak kontatuko dituzte biek ala biek Maxixatzen.eus-en.\n"Belarria ohitu behar dut euskarara, entzumena, alegia. Horregatik parte hartuko dut belarriprest gisa Euskaraldian", azaldu du Carlos Gilek. Azkoitiko AEK euskaltegian euskaraz ikasten ari da, eta euskaraz gehiago entzun beharra sentitzen du kalean; belarriprest txapa soinean eramanda horretarako aukera gehiago izango duelakoan dago.\nOrain dela bi urte etorri zen Azkoitira bizitzera Gil, "hain justu, azaroaren 28an beteko dira bi urte", zehaztu du. Azkoitira etorri aurretik, bederatzi urtez Ingalaterran bizi izan zen, eta gero Donostian. "Donostia garestia da, ordea. Azkoitian lehengusu bat bizi dut, eta bertan etxe bat erosteko aukera sortu zitzaidan, hala bizitzera hona etortzea erabaki nuen", azaldu du. Azkoitian bizi denez euskara jakitea ezinbestekoa dela uste du, eta horregatik ari da ikasten. Euskaraldian belarria prest izango du euskaraz hitz egiten dioten guztiei entzuteko, baita ahal duen guztietan euskaraz hitz egiteko ere. Astebete barru kontatuko dio Maxixatzen.eus-i zer nolako esperientzia bizitzen ari den Euskaraldiaren barruan.\nUrtebete besterik ez da Zineb Zrouki Euskal Herrira etorri eta euskaraz ikasten hasi zela, eta ahobizi da Euskaraldian. "Iazko abuztuan etorri ginen familia Azkoitira bizitzera. Iazko urrian, berriz, euskaraz ikasten hasi nintzen AEK euskaltegian", azaldu du euskaraz bizi-bizi. Batxilergoko lehen maila ari da euskaraz ikasten, eta eskolan azterketetan murgilduta badabiltza ere, Euskaraldian parte hartuko du ahobizi rolean. "Euskara ez zait horren hizkuntza zaila egiten ikasteko. Azkoitian, ordea, jendeak oso azkar hitz egiten du, eta batzuetan horregatik zailagoa egiten da ulertzea". Ahobizi rolean sartuta, "euskaraz hitz egiteko eta jarduteko" gai dela erakutsi nahi du Zroukik. Zazpi egun barru kontatuko du Maxixatzen.eus-en zer nolako esperientzia bizitzen ari den.


Amaituta 15|10|06 • 16|01|18\nBilboko Arte Ederren Museoaren bildumako kartelak (1886-1975) BBK Aretoa\nKartelgintza modernoaren jatorria XIX. mendearen bigarren erdialdean dago; izan ere, garai hartan, aldaketa ekonomiko, politiko eta sozial handiak egon ziren, eta horrek merkataritza arloko ordena berria ekarri zuen, eta, gainera, markak ugaritu egin ziren eta kontsumo-ohitura berriak agertu ziren. Testuinguru horretan, mende oso batez, kartelgintzak erantzuna eman zien gertakari edo ideia politikoak zabaltzeko beharrizanei, bai eta zenbait produktu edo gune turistiko sustatzeko beharrizanei ere.\nHormako mezuak. Bilboko Arte Ederren Museoaren bildumako kartelak (1886-1975) erakusketak museoaren antzinako kartelen fondo zabal eta ez lar ezaguneko berrehun pieza baino gehiago emango ditu ezagutzera, denak ere Euskal Herriko Unibertsitateko Artearen eta Musikaren Historia Saileko irakaslea den Mikel Bilbao Salsiduak aukeratutakoak. Kartelak BBK-Museoa 2008/2009 bekari esker egindako ikerketa batetik abiatuta hautatu dira, erakusketa dela-eta museoak editatu duen katalogo zehatzean jasota geratu den moduan.\nKartelgintza modernoaren aitzindarien obrak daude ikusgai; besteak beste, Jules Chéret, Théophile Alexandre Steinlen edota Eugène Grassetenak. Era berean, nazioartean ospetsuak diren diseinatzaile handien lanak ere ikusi daitezke: Leonetto Cappiello, Paul Colin, Jean Carlu, Charles Loupot, Ludwig Hohlwein, Raymond Savignac, Saul Bass, Milton Glaser, Roman Cieslewicz, Giovanni Pintori, Jan Lenica, Armando Testa edota Shigeo Fukudarenak, adibidez. Horiez gain, euskal kartelgintzaren ordezkaritza esanguratsua ere badago, eta, horrela, Adolfo Guiard, Aurelio Arteta, Antonio de Guezala edota Elías Salaverría margolari garrantzitsuek publizitatearen esparruan egindako lan handia ikus daiteke. Gainera, marrazkilari handien obrak ere badaude; besteak beste, Rafael de Penagos, Federico Ribas, Emilio Ferrer i Espel, Josep Morell, Manolo Prieto edota Josep Artigasenak.\nErakusketaren izenburuan, 1886-1975 urteak agertzen dira; izan ere, kartelik antzinakoena Adolfo Guiardek (Bilbao, 1860-1916) 1886an sortutakoa da, eta, horrez gain, 1975eko zenbait kartel ere badaude, tartean Victory 1945, Shigeo Fukuda (Tokio, 1932-2009) diseinatzaile grafiko ospetsuarena.\nErakusketaren ibilbidea zazpi esparru tematikotan dago oinarrituta –turismoari; zezenketei; merkataritzari; kirolari; politikari eta gerrei; azoka, erakusketa eta biltzarrei; eta kulturari eta entretenimenduari buruzko kartelak–, eta, horrela, kartelgintzaren, publizitatearen eta diseinu grafikoaren bilakaera ikus daiteke, bai eta publizitateak eta diseinu grafikoak XIX eta XX. mendeetako hizkera artistikoekiko izandako iragazkortasuna ere. Beraz, kartelgintzaren historiaren mende oso batetik egindako ibilbide luzea da; izan ere, kartela asmo iragankorrarekin sortutako objektua izan zen, baina, hala ere, oso hasieratik, bildumagileen piezen estatusa hartu zuen.\n1.- Kartel turistikoak\nXIX. mendearen amaieran, kapitalismoaren garapenak, burgesiaren sendotzeak eta garraioetan izandako iraultzak turismoaren agerpena ahalbidetu zuten. Hasieran, turismoa jarduera elitista zen, baina, ondorengo mendean, masa-fenomenoa eta pisu espezifikodun sektore ekonomikoa izatera heldu zen. Testuinguru horretan, kartela funtsezko euskarria izan zen bidaien eta bisitatzeko moduko tokien berri emateko. Garai hartako ahalegin higienistaren ondorioz, itsasoko bainuak eta bainuetxe-instalazioak zituzten tokiak sustatu ziren; aitzitik, trenbide-konpainiek sustatutako beste leku batzuen ondorioz, paisaian, ondarearen aberastasunean eta pertsonaia edo ohitura herrikoietan inspiratutako diseinuetarako oinarriak ezarri ziren. Aukeraketa mendeko azken hamarkadan hasten da, estilo modernistako kartelekin; esate baterako, Antoine Pochinek Caminos de Hierro del Norte trenbide-konpainiarentzat egin zuena. Amaitzeko, Salvador Dalíren 1971ko kartel bat ikus daiteke, ukitu surrealistak dituena. Hogeiko hamarkadako nazioarteko estiloari lotutako beste proposamen batzuk dira, esate baterako, Rafael de Penagosen 1928ko kartela, Donostiari buruzko publizitatea egiten duena helmuga turistiko indartsu gisa, eta Antonio de Guezalarena, urtebete geroago editatu zuena Turismoaren Patronatu Nazionalak, Bilboko Abrako hondartzak ezagutzera emateko asmoz.\n2.- Zezenketei buruzko kartelak\nZezenketei buruzko kartelak dira Espainiak kartelgintzaren historiari egin dion ekarpenik benetakoena; hain zuzen ere, Espainiako afixarik antzinakoenak zezenketak iragartzen dituztenak dira. Beste kartel batzuekin gertatzen denaren kontrara, zezenketei buruzko kartelak, funtsean, argibideak emateko erabiltzen dira (eguna, lekua, ordua, toreatzaileak, ganadutegiak…), eta, beraz, elementu tipografikoek protagonismoa hartzen dute. Beste alde batetik, irudia ia beti egoten da zorretan iluminismo valentziarretik eta inpresionismotik jasotako hizkerarekin, baina beste eredu batzuk, adibidez Antonio de Guezala eta Nicolás Martínez Ortizenak, kubismoaren edo futurismoaren eraginpean egindakoak dira. Bilboko Vista Alegre zezen-plazaren garrantzia ondo islatuta dago museoak zezenketei buruz dituen kartelen atalean, eta izen handiko kartelgileak aurkituko ditugu bertan –esate baterako, Carlos Ruano Llopis eta Luis García Campos–. Horiekin batera, euskal artista esanguratsu batzuek (Adolfo Guiard, Alberto Arrúe edota Isidoro de Guinea, besteak beste) genero horretan egindako saiakerak ere ikusi ahal izango ditugu:\n3.- Kartel komertzialak\nXIX. mendearen amaieran, bigarren industrializazioak nazioarteko merkataritzaren garapena ekarri zuen, eta kontsumo-ondasunak errazago eskuratzeko aukera sortu zen. Markak agertu ziren, eta, testuinguru horretan, kartelak funtsezko zeresana hartu zuen produktuen eta zerbitzuen berri emateko, bai eta kontsumitzaile potentzialen arreta erakartzeko ere. Beraz, publizitatearen eta kartel komertzialaren aitzindarien unea da, eta joera hori oso ondo ordezkatuta dago museoaren bilduman. Aukeraketari hasiera emateko, Jules Chéret XIX. mendeko kartelgile frantziar handia dugu; bere lana produktuen sustapenean oinarritu zuen, estilo koloretsu eta ausartean irudikatutako emakumeen irudiak erabiliz –emakume horiek "chérettes" izenarekin ezagutzen ziren–, Toulouse-Lautrecen estiloari jarraituz. Emakumezkoaren irudia erakarpen gisa erabiltzearen baliabidea 1921. urtearen inguruko kartel anonimoan ere ikus daiteke. Kartel horrek, hain zuzen ere, Fap' Anis likorearen publizitatea egiten du.\nMaggi kontsome ospetsuarentzat, Firmin Bouissetek haur-irudi bat diseinatu zuen; gauza bera egin zuen Emilio Ferrer i Espelek Artiach gaileta-enpresarentzat, bai eta Gaspar Campsek ere Zuricalday txokolateentzat, Charles Chaplinen The kid (1921) pelikularen zuzeneko inspiraziopean. Espainiako diseinu grafikoaren aitzindarietako bat Josep Artigas da. Erakusketa honetan, laranjak promozionatzeko afixa bat dauka, eta, bertan, umorea erabiltzen du, kontsumitzailearengana hurbiltzeko tresna gisa. Beste industria batzuk ere sendotu egin ziren mendeko lehen hamarkadetan, eta kartelgile nabarmenen zerbitzuak behar izan zituzten: Henry Le Monnier eta Armando Testa aritu ziren Armagnac eta Carpano likoreentzat, hurrenez hurren; Gino Boccasile, Bantam kapela klasikoentzat; Leonetto Cappiello –XX. mendeko lehen hereneko kartelgilerik garrantzitsu eta oparoena–, produktu farmazeutiko batentzat; Emilio Vilá –bere agentzia propioa sortu zuen Parisen: Affiches Vilá–, Columbia diskoetxearentzat; Aníbal Tejada, Orbea bizikletentzat; Alberto Arrúe, Bizkaiko Aurrezki Kutxarentzat; modernoenak ziren Giovanni Pintori eta Raymond Savignac, Olivetti idazmakinen enpresa italiarrarentzat; edota Manolo Prieto –Osborne markaren zezena diseinatzeagatik ezagutzen dena–, Aviaco aire-konpainiarentzat.\nKirol-praktika arautu eta instituzionalizatua XIX. mendean zehar garatu zen erabat, jarduera horren inguruko asoziazionismoa eta profesionalizazioa hedatzen zituen bitartean. Horrek guztiak lehia-kirola bultzatu zuen, eta, ondorioz, masa-ikuskizun izatera pasatu zen, kirol-ekitaldi handien antolakuntzaren bitartez. Hain zuzen ere, kartelek eragin handia izan zuten horretan, komunikazio-elementuak ziren aldetik. Atal honetako kartelik antzinakoena Donostiako zaldi-lasterketak iragartzen dituen 1921eko anonimo bat da. Hamarkada berean, Eduardo Lagardek Lasarteko hipodromoko zaldi-lehiaketarako egin zuen lan; Ascensio Martiarenak, Europako boxeo txapelketarako; eta Robert Portefinek, berriz, Euskal Pilotako Frantziako Federaziorako, arrakasta handia izan zuen kartel batekin. 1930. urtearen inguruan, Rafael Elóseguik Donostiako bela-estropadak iragarri zituen kartel moderno batzuen bitartez, eta gauza bera egin zuen Aurelio Artetak urte hartan bertan, arraun-estropadetarako, 1924ko edizioko irudi ospetsua berriz ere erabiliz.\nDiseinatzaile garrantzitsu askok bultzatu zituzten auto-lasterketak; esate baterako, Miguel Ángel Aguirreche, Rafael Elósegui, Javier Gómez Acebo eta Máximo Viejok; makinaren presentzia eta mugimenduaren irudikapena uztartu zituzten, eta, ondorioz, futurismoaren eragin argia zuten kartelak egin zituzten. Gauza bera gertatzen da Luis Lasheras eta Antonio de Guezalak motoziklismoari buruz diseinatutako afixetan, eta Otto Ottlerren konposizio futbolistikoaren dinamismoan. Beste korronte artistiko bat, arrazionalismoa, Eugenio Aguinaga eta José Antonio Domínguez arkitektoek eta Francisco de Asís Alonso tenislariak modu bateratuan sinatutako kartelean ikus daiteke; hain zuzen ere, Donostiako 1934ko Nazioarteko Tenis Txapelketarako egin zuten kartel hori. Azkenik, gogoratu beharra dago, 1896an, Olinpiar Jokoak berriro agertu zirenean, kirolarekiko eta kirolaren inguruko kartel-sorkuntzarekiko interesa piztu zela nazioartean, eta artista garaikide handiek hartu zutela parte horretan; esate baterako, Eduardo Chillidak, Municheko 1972ko Jokoetan.\n5.- Kartel politikoak eta gerrako kartelak\nKartel-mota honen aurreneko adibide nabarmenak XX. mende hasierakoak dira, eta gertakari historiko garrantzitsuei lotuta daude; esate baterako, erreferendumei edo gatazka belikoei. Kartel komertzialen moduan, konbentzitzea da lan hauen ezaugarria, baina, kasu honetan, ideia produktua da, eta, eslogan komertzialaren ordez, eduki politikoa sartzen da. I. Mundu Gerra inflexio-puntua izan zen: gobernuek propaganda-aparatua martxan jarri zuten, eta kaleetan itsatsitako edo argitalpenetan erreproduzitutako afixek irismen handia lortu zuten. Aberriaren defentsa eta elkartasunerako deia dira gerrako kartel hauen gai nagusiak. Familiaren figurak, errealismo sozialean inspiratutako Théophile Alexandre Steinlenen kartelean bezala (Steinlen kartelgintza modernoaren aitetako bat dela esan ohi da), eta Abel Faivrek erretratatutako soldaduaren irudiak, mendean zehar errepikatutako ikonografia osatzen dute, errekrutatzea eta gerren finantziazioa indartzeko asmoz. Espainiako testuinguruan, 1931n aldarrikatutako II. Errepublikak zenbait aldaketa ekarri zituen; esate baterako, sekularizazioa, hezkuntza eta nekazaritza arloko politika berriak, edo Katalunia eta Euskadiko autonomia estatutuen sorrera. Lehenengo Aberri Egunak (1932) eta Euskadiko Autonomia Estatutuaren proiektuak (1930 eta 1936. urteen artean garatutakoa) Nicolás Martínez Ortiz, Nik edota Txiki bezalako artisten sendotasun plastikoa behar izan zuten. Handik gutxira, kartelak, irratiarekin eta egunkariekin batera, rol garrantzitsua izan zuen Espainiako Gerra Zibilean, laguntza-mezuak transmititzeko –halaxe gertatzen da Oskar Kokoschkaren kartelean, zeinaren bitartez dirua bildu nahi baita Gernikako bonbardaketak kaltetutako euskal umeentzat– edo etsaia karikaturizatzeko, Juan Antonio Moralesen kasuan bezala. Hogeita hamarreko hamarkadaren hasieran, Jean Carluk Bakearen aldeko Propaganda Grafikorako Bulegoa sortu zuen, bakearen hezkuntza sustatzeko helburuarekin. Handik gutxira, bakezaletasunaren alde inoiz egin izan den kartelik onenetakoa konposatu zuen, diseinu grafikoa eta argazkia uztartuz. Zenbait urte geroago, 1975ean, Mieczyslaw Wasilewskik eta Shigeo Fukudak adierazkortasun handiko eta soiltasun grafiko izugarriko kartel bana sortu zuten.\n6.- Erakusketa, azoka eta biltzarretarako kartelak\nXIX. mendeko aurrerapen teknologiko, zientifiko eta komertzialen ondorioz, aurrerapenaren ideia hori gauzatzeko balio zuten ekitaldi handiak antolatzen hasi ziren. Horien artean daude erakusketa unibertsal handiak (adibidez, Bartzelonako 1929koa) eta nazioarteko erakusketa eta azokak, horiek ere islatu baitziren kartelgintzan; esate baterako, Bilbokoa, 1932an sortutakoa. Nicolás Martínez Ortiz, Luis Lasheras edo Manuel Eléxpururen afixa interesgarriek agerian uzten dute Bilboko azokak zeinen dinamismo handia zuen. Nekazaritza, arrantza eta abeltzaintza arloko azokak eta lehiaketak ere kartelen bitartez iragarri ziren, eta halaxe ikusten da, adibidez, Eduardo Lagardek Donostiako Itsas Industrien Azokarako egindako diseinu modernoetan. Kulturaren munduak ere izan zituen bere hitzorduak; adibidez, Euskal Artisten Elkarteak antolatutako erakusketak –Antonio de Guezalak edo Xavier Noguések zenbait kartel egin zituzten erakusketa horietarako– edo Eusko Ikaskuntzaren Kongresuak (Guezalak berak edota Alberto Arrúek egin zuten lan ekimen horretan). Azkenik, nabarmentzeko modukoa da Herbert Bayerrek diseinatutako forma geometrikodun kartela, erakusketa ibiltari baten bitartez Bauhausen sorreraren berrogeita hamargarren urteurrena ospatzeko asmoz egindakoa.\n7.- Kultura eta entretenimenduari buruzko kartelak\nKabaretetik hasi eta pop musikaraino, Sarah Bernhardtetik hasi eta Marilyn Monroeraino, kartel mota honek agerian jartzen du XIX. mendearen amaieran sortu eta XX. mendean zehar garatu zen entretenimenduaren industria. Hain zuzen ere, haziz zihoan burgesiak denbora eta dirua eskaintzen zion industria horri. Museoaren bildumako kartelik antzinakoenak 1890 eta 1892koak dira, hurrenez hurren. Bi adibide paregabe dira: lehenengoa, Eugène Grassetena, Sarah Bernhardt aktore ospetsuak interpretatutako Joana Arc-ekoa antzezlanaren iragarkia da. Bigarrena, kartelgintza modernoaren aita eta koloretako litografien erabileran aitzindari izandako Jules Chéretek egindakoa, Moulin Rouge enblematikoaren lehenengo publizitate-kartelaren ale bat da. Kartel horrek hainbesteko arrakasta izan zuen, ezen Toulouse-Lautrec margolaria ere kartelaren ondoan jarri baitzen, argazkia atera ziezaioten. Hogeiko hamarkadaren amaieran, Agustín Ansa eta Carlos Landi diseinatzaileek, besteak beste, zenbait gertakaritan hartu zuten parte; esate baterako, Donostiako Akuarioaren eta Kursaalaren sorreran edota Euskal Astearen ospakizunean. Mendearen bigarren erdian, industria diskografiko eta zinematografikoaren garapenaren berri ematen duten kartelak ditugu; esate baterako, ospetsu askoren argazkilari izandako Richard Avedonek The Beatles musika-taldearentzat egindakoak, Milton Glaserrek Bob Dylan abeslariaren arrakasta handien lehenengo diskorako egindakoa, Saul Bass ilustratzaile eta diseinatzaile entzutetsuak Otto Preminger zine-zuzendariarentzat egindako diseinuak, edota Dorothea Fischer-Nosbischek Billy Wilderren The seven year itch (Tentazioa goian bizi da) filmerako egindakoa, Marilyn Monroe aktore ospetsuaren kutsu warholdarreko irudi ikoniko eta guzti.\nERAKUSKETAREN EDUKIA: Hormako mezuak\nErakusketarako kontsulta materiala\nMikel Bilbao Salsiduarekin\nJosé Tasende Dohaintza Raimundo de Madrazo


Irekia Eusko Jaurlaritza - Gobierno Vasco :: Lehendakariak, zuzenean eta bitartekorik gabe, Irekiaren bidez, herritarren galderei erantzungo die\nLehendakariak, zuzenean eta bitartekorik gabe,…\nAstelehenean, martxoak 8, 12:00ak eta 13:00 bitartean, lehendakariak, herritarrek Irekiaren bidez planteatzen dizkioten galderei erantzungo die, zuzenean eta bitartekorik gabe\nLehendakari kargura iritsi zenetik bigarrengoz, Patxi Lópezek, zuzenean erantzungo die herritarrek planteatzen dizkioten galderei, bitartekorik gabe. Hitzordua datorren astelehenean, martxoak 8, izango da, eguerdiko 12:00ak eta 13:00 bitartean. Ekimen hori, lehendakariak lortu nahi duen helburuaren emaitza da, hau da, Administrazioa herritarrei gerturatzea eta pertsona orok lehendakariari galderak egin ahal izatea, zuzenean, bitartekorik gabe, herritarrari komunikabide eta kazetariei ematen zaien tratu bera eskainiz.\nIrekia Eusko Jaurlaritzaren web berriaren aurkezpen ekitaldian zehar, joan den urtarrilaren 25ean, hartu zuen konpromisoa betez, lehendakariak herritarren galderei erantzungo die datorren martxoaren 8an. Eguerdiko 12:00ak eta 13:00 bitartean izango da, eta nahi duen orok jada utzi ditzake lehendakariarentzako galderak Twitter sare sozialean (#irekiaLe hashtag-a erabiliz), edo orrialde honen amaieran iruzkinen atalean. Galdera horietako batzuei, eta datorren astelehenean zuzenean egingo direnetako batzuei, lehendakariak zuzenean erantzungo die Twitter-en bitartez eta Irekia web orriaren bitartez; gainera, web horretatik zuzenean ikusi ahal izango da twitterelkarrizketa hau.\nLehendakariak, herritarren galderei zuzenean eta bitartekorik gabe erantzungo dien bigarren aldia izango da. Ekimen hau, lehendakariak, Administrazioa herritarrei gerturatzeko komunikazio eta partaidetza tresna gisa, teknologia berriak sustatzeko duen konpromisoaren emaitza da, herritarrei, beren galderak edo kexak zuzenean lehendakariari adierazteko aukera emanez, bitartekorik gabe, komunikabide eta kazetariei eman ohi zaien tratu bera eskainiz.\n#BeltránHerediaTopaketa: Segurtasun sailburuak zuzenean erantzungo ditu herritarrek egindako galderei


Xuzhouko metroa - Wikipedia, entziklopedia askea.\nXuzhouko metroa (txineraz: 徐州地铁), Txinako Herri Errepublikako Jiangsu probintziako Xuzhou hirian eraikiko den garraiobidea da. Hiriak onartutako lehen plangintzaren arabera, epe luzera lau linea eraikiko dira.\n1. linea: Hiria ekialdetik mendebaldera zeharkatuko du, eta mendebaldeko muturrean bi adar izango ditu.\n2. linea: Hiria iparraldetik hego-ekialdera zeharkatuko du.\n3. linea: Hiria iparraldetik hego-mendebaldera zeharkatuko du, iparraldean laugarren linearekin bat eginez.\n4. linea: Iparraldean hasi eta hegoalderako norabidea hartu ondoren mendebalderantz hedatuko da. 3. eta 4. lineek hiriko linea biribila osatuko dute.\n(Txineraz) Xuzhouko metroak etorkizunean izango duen itxura erakusten duen mapa.\nMultimedia: Xuzhou Metro\nAzken aldaketa 28 azaroa 2019(e)an, 00:36(e)tan


Eco-friendly Car Washing: Eskuz edo Car Wash?\nGizarte zientziak Green Living\nEco-friendly Car Washing-aren gida\nIbilgailu komertzialak garbitu eta birziklatu hondakin-urak\nJende gutxi konturatzen gara gure autoak autoak garbitzeko etxearen inguruan egin ditzakegun ekologiarik gabekoak. Etxeko hondakinek ez dute estolderia edo sistema septikoan sartzen uzten, eta ingurumena deskargatzen ari den bitartean tratamendua jasaten ez dutenez, ibilgailuak zure autoarengandik ihes egiten du zure bidegurutzean ( gainazaleko azalera ) eta euri-isurketetara joaten da eta, azkenean , ibaiak, erreka, errekak eta hezeguneak pozoitzen ditu uretako bizitzak eta beste ekosistema batzuk hondatzen ditu.\nAzken finean, ur hori sorginen gasolina, olioa eta isuri-keinuen hondakinekin kargatuta dago, baita garbitzeko erabiltzen diren detergente latza ere.\nMerkataritza-garbigailuak tratatu hondakin-urak\nBestalde, Estatu Batuetako eta Kanadako lege federalek merkataritzazko autoen garbiketa-instalazioek drainatze-sistemetan hondakin-urak drainatzea eskatzen dute, beraz, aire zabalean alta eman aurretik tratatu egiten da. Eta merkataritza-autoak garbitzeko sistemak kontrolatutako sistemak eta presio handiko txorrotak eta uraren erabilera minimizatzeko ponpak erabiltzen dituzte. Askok ere garbitu eta birziklatu ura birziklatzeko.\nNazioarteko Carwash Elkarteak, autoen garbiketa komertzialeko enpresen ordezkari den industria taldea, autoaren garbiketa automatikoa erabiltzen duen etxeko autoen garbigailuen kontu handienaren erdia baino gutxiago erabiltzen du. Txosten batek dioenez, etxeko auto bat garbitzeko normalean 80 eta 140 litro ur bitartekoa erabiltzen du, auto komertzialek auto bakoitzeko 45 litro baino gutxiago dituzten bitartean.\nThink Green zure autoa garbitzeko\nEtxean autoa garbitu behar baduzu, hautatu automobilgintzako piezen bereziki prestatutako xaboi biodegradagarri bat, adibidez, Simple Green's Car Wash edo Gliptone's Wash 'n Glow. Edo zure garbigailu biodegradagarriak egin ditzakezu garbigailuaren garbigarri likido katilu bat nahastuz eta garbigailu hautsez betetako 3/4 kopa (klororik eta fosfato askorik gabe eta ez petrolioaren arabera) hiru ur litroko ozpina nahastuz.\nKontzentratze hori uraren gainazaleko gainazalen gaineko urarekin erabil daiteke.\nBerdea den garbigailuei esker, hobe da driveway saihestea eta, horren ordez, garbitu autoan zure belarretan edo zikinkeriarekin, hondakin toxikoak ura lurzoruan xurgatu eta neutralizatu ahal izan dadin, euri-drainatzeak edo uraren gorputz irekiak zuzenean sartu beharrean . Era berean, saiatu berriro amaitzen diren hondar-putzuak zulatzen edo barre egiten. Hondakin toxikoak dituzte eta egarri-animaliak tentatzen dituzte.\nWaterless Car Wash Produktuak Good Small Jobs dira\nHorrelako arazoak saihesteko modu bakarra zure autoa garbitzeko erabiliko den ur kopurua ez den edozein erabilerarekin erabiltzea da. Leku garbiak erabilgarriak dira eta spray botila bidez aplikatzen dira eta, ondoren, zapi batekin garbitu. Freedom Waterless Car Wash-ek hazten ari den eremuan produktu nagusia da.\nGarrantzitsuena Car Wash aukera fundraising\nAzken kontuz: Umeen gurasoek diru bilketa autoen garbiketa ekitaldi bat planifikatzen jakin behar dute ur garbiaren legeak urratzen dituztela behar bezala ez badago eta behar bezala bota. Washington-en Puget Sound Carwash Association-ek, baterako, tokiko autoen garbiketarako sarrerak trukatzeko saltzeko aukera ematen die bankuek, erakundeek oraindik dirua irabazteko aukera izan dezaten eta lehorrean mantenduz eta tokiko bide-uhinak garbi mantentzen dituztelako.\nEarthTalk E / The Environmental Magazine aldizkariaren ezaugarri arrunta da. Hautatutako EarthTalk zutabeak berriro editatzen dira E. editoreak baimenarekin.\nFrederic Beaudry-k argitaratua.\nTelefono mugikorraren birziklapenaren abantailak\nIngurumena puztuta zure pneumatikoak mantentzea, zure segurtasunerako\nTop Eco-Friendly Asmakizunak\nBeheratu autoa emisioetan\nZein da Ingurumenerako Arduraduna, Hiri edo Landa Bizitza?\nZein da ura botilako mota seguruena?\nNola esan 'Inoiz ez' gaztelaniaz\nHOOVER Abizenak, esanahia eta jatorria\nPersiako Inperioa - Ziro Handiaren hedapen izugarria\nZer da (erromatar enperadorea)?\nNon dago katioia aldizkako mahai gainean?\nTopaketak biltzeko aholkuak\nBa al dakizu hilabeteen izenak?\nPitzer College GPA, SAT eta ACT datuak\nNire B liburua\nIkasi letrak "O Holy Night"\nDedukzio vs indukziozko arrazoitzea - Zein da aldea?\nCartoon Berdeko Karaktere Berdearen Zerrendarik Maiarik Ever\nPresio atmosferikoak hezetasuna eragiten du?


Argentinako kereilara batuko dituzte 1978ko sanferminetakoak | Politika | Berria\nArgentinako kereilara batuko dituzte 1978ko sanferminetakoak\n'Martin Villaren txostenaren' berri publikoki eman du 78ko Sanferminak Gogoan plataformak. Gizateriaren aurkako krimentzat jo du Poliziaren esku hartzea. German Rodriguez hil zuten\nMahaian Lourdes Etxeberria, Amaia Kowasch eta Jacinto Lara, atzo, Iruñean, 78ko Sanferminak Gogoan plataformaren agerraldian. ENDIKA PORTILLO / FOKU Tamaina handiagoan ikusi\n«Azken finean, gureak akatsak dira; haienak, krimenak». Hala mintzatu zen Rodolfo Martin Villa 1978an, Espainiako Barne ministro zela. 1978ko uztailaren 8an Poliziak German Rodriguez hil zuen tiroz, Iruñean, eta horri buruz ari zen. 40 urte geroago erantzun dio Jacinto Lara Giza Eskubideetan eta Justizia Unibertsalean aditu den abokatuak: «Ez dira akatsak. Krimenak dira. Nazioarteko krimenak».\nHorregatik, zenbait ekinbide judizial iragarri zituen atzo 78ko Sanferminak Gogoan plataformak, Iruñean egindako prentsaurrekoan. Berriki, Martin Villaren txostena eskuratu dute, Espainiako Kongresuko zenbait talde politikori esker, eta bertan ageri den informazioak bultzatu ditu pauso gehiago ematera; atzo zabaldu zuten, publikoki. Rodriguezen hilketa Argentinako kereilaren barruan salatuko dute, eta dokumentazio berria Maria Servini epaileari igorriko diote.\nEz dira hor geldituko. Lehenik eta behin, joan den urtarrilaren 22an aurkeztutako kereila kriminala zabaltzeko eskatuko dute, txosten berria aintzat har dezaten. 1978ko sanferminetako gertakariak epaitzeko kereila tramiterako onartzen duenetz ebatzi behar du auzitegiak oraindik. Martin Villaren ardura gogorarazi zuen atzo plataformak: «Erantzukizun penalen exijentzia bururaino eramanen dugu».\nHorrekin batera, eskuratu berri dituzten txostenak ezkutatzeagatik kereila jarriko diote Espainiako Gobernuari, eta 1978ko sanferminetan gertatutakoari buruzko txosten eta dokumentu guztietarako sarbidea eskatu dute. «Errepresioaren dokumentuak ezagutzea oso garrantzitsua da. Horiek ukatzeak giza eskubideen urraketa jasan zuten pertsonen benetako babes judizialean eragina du», esan du Larak. «Egia jakiteko eskubidea oinarrizkoa da».\nKereila jartzeko arrazoi nagusia ere azaldu du: «Espainiako errepresio aparatuak jokamolde patroi bat erabili zuen herritarren kontrako eraso orokor, jarraitu eta sistematizatu bat egiteko. Gizateriaren kontrako krimenak dira». Iruñekoak bezala, Gasteizkoak, 1976ko martxoaren 3an.\nMartin Villaren txostena deitutakoaren barruan, hiru txosten biltzen dira: Dionisio Bartrech, orduko Polizia Armatuko Bigarren Ikuskaritzaordetza Nagusiko jeneral buruarena; Jose Sainz, garai hartako Segurtasuneko Zuzendaritza Nagusiko zuzendariorde orokorrarena; eta Ignacio Llano, garai hartako Nafarroako gobernadore zibilarena. Gaia Espainiako Kongresuan eztabaidatu zuten urte hartako uztailaren 19an.\nAmaia Kowasch 78ko Sanferminak Gogoan plataformako bozeramaileak eta Lourdes Etxeberria abokatuak egin dute dokumentuen balorazioa. Polizia zezen plazan sartu eta indarrez esku hartu izana aldez aurretik antolaturik zegoela ondorioztatu du Etxeberriak. Llanoren txostenak dakarrenez, sanferminei buruzko bilera egin zuten uztailaren 1ean poliziaburuek. «Erabateko zuhurtziaz jokatzeko adostu zuten». Zezen plazan ez sartzea erabaki zuten bileran. «Zergatik hitz egin zen horri buruz? Aurretik erabakia zuten sartzea?».\nTxostena Espainiako Barne Ministerioak egin zuen, «interesa duen aldeak» Kowaschek azaldu zuenez, baina, hala ere, gertakari batzuk «baieztatzen» ditu, eta «kontraesanak» agertzen ditu «egungo egia ofizialarekin». Txostenek «erasoa justifikatu» eta erantzukizunak saihesten dituzte.\nBertsio ofizial horretan, baina, zenbait datu baliagarri eskuratu dituzte. Adibidez, beste dokumentu batzuk ere badirela baieztatu dute: balistika probak, erabilitako armei buruzkoak.... Horregatik, 1978ko sanferminetako gertakariei buruzko informazio guzia argitan nahi dute.